qundao/data-zh-poetry huggingface dataset:
江神子慢江城子慢
作者：田为
朝代：宋

玉台挂秋月。铅素浅，梅花傅香雪。冰姿洁。金莲衬、小小凌波罗袜。雨初歇。楼外孤鸿声涟远，远山外、行人音信绝。此恨对语犹难，那堪更寄书说。教人红销翠减，觉衣宽金缕，都为轻别。太情切。销魂处、画角黄昏时节。声呜咽。落尽庭花春去也，银蟾迥、无情圆又缺。恨伊不似馀香，惹鸳鸯结。
念奴嬌
作者：田為
朝代：宋

嫩冰未白，被霜風換卻，滿院秋色。小閣深沈圍坐促，初擁紅爐宜窄。簾密收香，窗明遲夜，硯冷凝新滴。無人知道，箇中多少岑寂。翻念一枕高唐，當年仙夢覺，難尋訊息。睡起微醒衣袖重，不管腰支猶索。旋暖銀簧，時添酥字，筍玉寒無力。如今腸斷，暮雲依舊凝碧。
惜黃花慢
作者：田為
朝代：宋

雁空浮碧，印曉月，露洗重陽天氣。望極樓外，淡煙半隔疏林，掩映斷橋流水。黃金籬畔白衣人，更誰會、淵明深意。晚風底。落日亂鴻，飛起無際。情多對景淒涼，念舊賞，步屐登高迢遞。興滿東山，共攜素手持杯，勸泛玉漿雲蕊。此時霜鬢欲歸心，謾老盡、悲秋情味。向醉裡。免得又成憔悴。
春洲謠
作者：田錫
朝代：宋

衣鮫綃兮美人，采白蘋兮水濱。
裊翠翹兮爲飾，步羅襪兮生塵。
兮遠道，萋萋兮芳草，遠山眉兮澹掃。
春洲谣
作者：田锡
朝代：宋

衣鲛绡兮美人，采白苹兮水滨。
袅翠翘兮为饰，步罗袜兮生尘。
兮远道，萋萋兮芳草，远山眉兮澹扫。
春洲谣
作者：田锡
朝代：宋

衣鲛绡兮美人，采白蘋兮水滨。袅翠翘兮为饰，步罗袜兮生尘。兮远道，萋萋兮芳草，远山眉兮澹扫。
滿江紅
作者：留元剛
朝代：宋

風送清篙，沿流溯、武夷九曲。回首處，虹橋無復，幔亭遺屋。翠壁雲屏臨釣石，銀河雪瀑飛寒玉。想當年、鐵笛倚林吹，秋空綠。褰荇帶，搘筇竹。披荷芰，餐椒菊。問丹崖碧嶺，底堪重辱。青笈不妨娛老眼，烏靴未許汙吾足。恰仙遊、一枕夢醒來，胡麻熟。
最高樓
作者：留晚香
朝代：宋

西江水，分潤到全閩。芹藻亦生春。秀鍾東壁雙躔瑞，祥開南極一星明。把紫陽、年月算，恰同庚。前十日、重陽秋正好。後十日、小陽春未透。梅與菊，此交承。酌公菊水來稱壽，期公梅實去和羹。要教人，看久遠，是功名。
臨江仙
作者：畢良史
朝代：宋

霜月穿簾乍白，蘋風入坐偏涼。麾燈促席詫時光。桃花歌扇小，楊柳舞衫長。別乘平分風月，詞人剩引觥觴。莫將幽恨攪剛腸。盡添金掌露，頻注玉猊香。
念奴嬌
作者：白君瑞
朝代：宋

江干蹭蹬，鎮尋常、懷想京城春色。靜倚山亭凝望處，惟見鳥飛雲幕。拂面埃塵，跳□□□，老卻風流格。年來卻有，短蓑輕棹胸臆。聞與俊逸嬉遊，笙歌叢裡，眷戀中華國。況是韶陽將近也，應辦青驄金勒。豐樂闌干，西湖煙水，遍賞蘇堤側。舉觴須酹，天隅犀渚孤客。
滿江紅
作者：白君瑞
朝代：宋

木落林疏，秋漸冷、芙蓉新拆。傍碧水，曉妝初鑑，露勻妖色。故向霜前呈豔態，想應青女加憐惜。映朝陽、翠葉擁紅苞，閒庭側。巖桂香，隨飄泊。籬菊嫩，陪幽寂。笑春紅容易，被風吹落。滿眼炯然宮錦爛，一身如寄神仙宅。把綠尊、莫惜醉相酬，春工力。
叠字招隐
作者：白玉蟾
朝代：宋

逐逐何时知足。来归山，共种菊。有松为酒，有藜当肉。亦有涧底芝，亦有岩上瀑。白日自觉如年，青山长是对目。闲云与充封门人，清风为作扫室仆。朝宴息乎长松之阴，夜偃仰乎冷翠之谷。我无涕唾津精气血液，了绝喜怒哀乐爱恶欲。练空碧毓紫冲兮身如玉，乘气御飞兮咏九霞之曲。逐逐且贪怎足。恋松楸，爱莲菊。食玉衣锦，池酒林肉。瓮埋地阁钟，月泻天窗瀑。郑卫殆塞其聪，赵燕可盲其目。镜盟钗诅谩交交，马迹车尘何仆仆。名伤神兮宠辱若惊，事掣肘兮进退惟谷。一真妄兮故知空不空，观徼妙兮常有欲无欲。吾将先天后天明月之珠，裁作左仙右仙宾云之曲。
曾祖聖師真一還源真人贊
作者：白玉蟾
朝代：宋

杏林驛，雪之夕。
老師張，弟子石。
凜凜清風生八極，那些兒消一滴。
李伯阳赞
作者：白玉蟾
朝代：宋

三花聚顶，五气朝元。入众妙门，玄之又玄。道是太乙元君，又是河上丈人。渺渺太清之境，巍然道德之身。蓬莱三万里，道德五千言。一自青牛去，函关烟雨昏。
杜鵑行
作者：白玉蟾
朝代：宋

杜鵑哭，杜鵑哭。
微雨村，遠煙麓。
山花紅，江楓綠。
一聲殘，一聲續。
一聲一聲復一聲，不管世間銀髮生。
啼盡天涯夕陽影，又向空中啼月明。
山中憔悴人，無緒傷春色。
今古興亡一肚脾，臨風再拜君得知。
兩行茅舍蒼煙淚，滴破浣花溪上詩。
杜鹃行
作者：白玉蟾
朝代：宋

杜鹃哭，杜鹃哭。微雨村，远烟麓。山花红，江枫绿。一声残，一声续。一声一声复一声，不管世间银发生。啼尽天涯夕阳影，又向空中啼月明。山中憔悴人，无绪伤春色。今古兴亡一肚脾，临风再拜君得知。两行茅舍苍烟泪，滴破浣花溪上诗。
杜鹃行
作者：白玉蟾
朝代：宋

杜鹃哭，杜鹃哭。
微雨村，远烟麓。
山花红，江枫绿。
一声残，一声续。
一声一声復一声，不管世间银髮生。
啼尽天涯夕阳影，又向空中啼月明。
山中憔悴人，无绪伤春色。
今古兴亡一肚脾，临风再拜君得知。
两行茅舍苍烟泪，滴破浣花溪上诗。
武夷歌
作者：白玉蟾
朝代：宋

天下武夷兮第一山溪，昇真有洞兮大王天柱交相齊。
不知何年中秋兮玉帝賜宴會曾孫，幔亭結雲霞兮綵橋跨虹霓。
欲訪仙蹟兮搜剔地靈，遡洄乘舟兮陟險杖藜。
身輕欲生羽翰兮捫煙蘿而躡天梯，下視人境杳邈兮但見亂峯參錯相高低。
龍洞通天池兮巖鶴舞雙翎，鐵骨藏玉匣兮玉蛻和香泥。
月浸觀音石兮恍有金身現普陀，風號玉女峯兮疑是湘江虞妃啼。
仙館學堂兮聞書聲，丹爐茶竈兮曉煙迷。
船架半壑兮使星會泛河漢歸，機留古洞兮天孫去作牽牛妻。
棋盤開巖石兮釣臺瞰晴川，巖有虎嘯兮窠有金雞棲。
獅子伏巖兮耀日氣猶鮮，仙羊化石兮眠雲青草萋。
大小藏藴靈異兮下有龍湫水泠泠，一線天通九有兮旁有風洞凉凄凄。
翰墨羅列兮因之生興，廩石高貯兮可以忘饑。
紅塵迥絕兮山中發蘭桂，神仙何許兮雲間聞犬雞。
茶洞幽窅兮懸崖飛瀑布，桃源深邃兮沿流得徑蹊。
有人卜居大隠屏兮學宗周孔事鹽虀，但見此心止止兮煉成大藥服刀圭。
武夷君去後兮有十三仙之同時，代不乏人之兮仙階陸續躋。
或尸解兮隻履歸去，或飛昇兮鐵笛長嘶。
以今視昔兮吳李可接踵，不須懷古兮感慨而愴悽。
作詩勉同志兮欲倩仙掌摩丹崖，我醉揮椽筆兮大書特書而留題。
武夷歌
作者：白玉蟾
朝代：宋

天下武夷兮第一山溪，升真有洞兮大王天柱交相齐。不知何年中秋兮玉帝赐宴会曾孙，幔亭结云霞兮綵桥跨虹霓。欲访仙迹兮搜剔地灵，溯洄乘舟兮陟险杖藜。身轻欲生羽翰兮扪烟萝而蹑天梯，下视人境杳邈兮但见乱峰参错相高低。龙洞通天池兮岩鹤舞双翎，铁骨藏玉匣兮玉蜕和香泥。月浸观音石兮恍有金身现普陀，风号玉女峰兮疑是湘江虞妃啼。仙馆学堂兮闻书声，丹炉茶灶兮晓烟迷。船架半壑兮使星会泛河汉归，机留古洞兮天孙去作牵牛妻。棋盘开岩石兮钓台瞰晴川，岩有虎啸兮窠有金鸡栖。狮子伏岩兮耀日气犹鲜，仙羊化石兮眠云青草萋。大小藏蕴灵异兮下有龙湫水泠泠，一线天通九有兮旁有风洞凉凄凄。翰墨罗列兮因之生兴，廪石高贮兮可以忘饥。红尘迥绝兮山中发兰桂，神仙何许兮云间闻犬鸡。茶洞幽窅兮悬崖飞瀑布，桃源深邃兮沿流得径蹊。有人卜居大隐屏兮学宗周孔事盐齑，但见此心止止兮炼成大药服刀圭。武夷君去后兮有十三仙之同时，代不乏人之兮仙阶陆续跻。或尸解兮只履归去，或飞升兮铁笛长嘶。以今视昔兮吴李可接踵，不须怀古兮感慨而怆悽。作诗勉同志兮欲倩仙掌摩丹崖，我醉挥椽笔兮大书特书而留题。
武夷歌
作者：白玉蟾
朝代：宋

天下武夷兮第一山溪，昇真有洞兮大王天柱交相齐。
不知何年中秋兮玉帝赐宴会曾孙，幔亭结云霞兮綵桥跨虹霓。
欲访仙蹟兮搜剔地灵，遡洄乘舟兮陟险杖藜。
身轻欲生羽翰兮扪烟萝而蹑天梯，下视人境杳邈兮但见乱峯参错相高低。
龙洞通天池兮岩鹤舞双翎，铁骨藏玉匣兮玉蜕和香泥。
月浸观音石兮恍有金身现普陀，风号玉女峯兮疑是湘江虞妃啼。
仙馆学堂兮闻书声，丹炉茶竈兮晓烟迷。
船架半壑兮使星会泛河汉归，机留古洞兮天孙去作牵牛妻。
棋盘开岩石兮钓台瞰晴川，岩有虎啸兮窠有金鸡栖。
狮子伏岩兮耀日气犹鲜，仙羊化石兮眠云青草萋。
大小藏藴灵异兮下有龙湫水泠泠，一线天通九有兮旁有风洞凉凄凄。
翰墨罗列兮因之生兴，廪石高贮兮可以忘饥。
红尘迥绝兮山中发兰桂，神仙何许兮云间闻犬鸡。
茶洞幽窅兮悬崖飞瀑布，桃源深邃兮沿流得径蹊。
有人卜居大隠屏兮学宗周孔事盐虀，但见此心止止兮炼成大药服刀圭。
武夷君去后兮有十三仙之同时，代不乏人之兮仙阶陆续跻。
或尸解兮隻履归去，或飞昇兮铁笛长嘶。
以今视昔兮吴李可接踵，不须怀古兮感慨而怆悽。
作诗勉同志兮欲倩仙掌摩丹崖，我醉挥椽笔兮大书特书而留题。
清夜辭·其一〇
作者：白玉蟾
朝代：宋

百年兮一炊黍，萬幻兮一浮漚。
吾不知兮此身，騎鯨兮醉游。
清夜辭·其三
作者：白玉蟾
朝代：宋

微雲兮淡月，萬籟靜兮猿啼。
梅花兮無人言，夜氣清兮露凄凄。
潘龍游喜神贊
作者：白玉蟾
朝代：宋

龍章鳳姿，既非嵇叔夜。
燕頷虎頸，又非班定遠。
機鳴籟動，聽其自然。
虛心何物，何增何損。
花滿一壺春色好，半班頓露與人看。
疊字招隠·其一
作者：白玉蟾
朝代：宋

逐逐何時知足。
來歸山，共種菊。
有松爲酒，有藜當肉。
亦有澗底芝，亦有巖上瀑。
白日自覺如年，青山長是對目。
閑雲與充封門人，清風爲作掃室僕。
朝宴息乎長松之陰，夜偃仰乎冷翠之谷。
我無涕唾津精氣血液，了絕喜怒哀樂愛惡欲。
練空碧毓紫沖兮身如玉，乘氣御飛兮詠九霞之曲。
疊字招隠·其二
作者：白玉蟾
朝代：宋

逐逐且貪怎足。
戀松楸，愛蓮菊。
食玉衣錦，池酒林肉。
甕埋地閣鍾，月瀉天窗瀑。
鄭衛殆塞其聰，趙燕可盲其目。
鏡盟釵詛謾交交，馬跡車塵何僕僕。
名傷神兮寵辱若驚，事掣肘兮進退惟谷。
一真妄兮故知空不空，觀徼妙兮常有欲無欲。
吾將先天後天明月之珠，裁作左仙右仙賓雲之曲。
种桃斋写神赞
作者：白玉蟾
朝代：宋

南海琼山子，香山居士孙。
习文不若陆贾，习武不如孙膑。
八千余里琴剑，二十一年水云。
偶过庐山之下，痛饮蟾溪之滨。
纵饶画得十分似，何似天边一月轮。
种桃斋写神赞
作者：白玉蟾
朝代：宋

南海琼山子，香山居士孙。习文不若陆贾，习武不如孙膑。八千馀里琴剑，二十一年水云。偶过庐山之下，痛饮蟾溪之滨。纵饶画得十分似，何似天边一月轮。
種桃齋寫神贊
作者：白玉蟾
朝代：宋

南海瓊山子，香山居士孫。
習文不若陸賈，習武不如孫臏。
八千餘里琴劍，二十一年水雲。
偶過廬山之下，痛飲蟾溪之濱。
縱饒畫得十分似，何似天邊一月輪。
許紫沖求真容贊·其二
作者：白玉蟾
朝代：宋

盧山之下，繡谷之中。
一江夜月，萬壑松風。
此意誰能委，岳陽城外松。
许紫冲求真容赞
作者：白玉蟾
朝代：宋

虎已伏，龙已降，猕猴不复窥六窗。万籁无声秋夜静，一轮明月照西江。卢山之下，绣谷之中。一江夜月，万壑松风。此意谁能委，岳阳城外松。
郑天谷写神随喜说偈
作者：白玉蟾
朝代：宋

大道本来无形，安得这般面觜。
是你不合带来，只得任他赞毁。
三分似人，七分似鬼。
不是骷髅，不是傀儡。
这箇是第几箇身，这箇是第几箇你。
有人更问如何，向道剑去久矣。
三尺浪高鱼化龙，痴人犹戽夜塘水。
郑天谷写神随喜说偈
作者：白玉蟾
朝代：宋

大道本来无形，安得这般面觜。是你不合带来，只得任他赞毁。三分似人，七分似鬼。不是骷髅，不是傀儡。这个是第几个身，这个是第几个你。有人更问如何，向道剑去久矣。三尺浪高鱼化龙，痴人犹戽夜塘水。
鄭天谷寫神隨喜說偈
作者：白玉蟾
朝代：宋

大道本來無形，安得這般面觜。
是你不合带來，只得任他贊毀。
三分似人，七分似鬼。
不是骷髏，不是傀儡。
這箇是第幾箇身，這箇是第幾箇你。
有人更問如何，向道劍去久矣。
三尺浪高魚化龍，癡人猶戽夜塘水。
頤庵喜神贊
作者：白玉蟾
朝代：宋

江月射雙眼，巖雲飛兩眉。
自是上饒一團和氣，點化自家方寸真機。
能落筆作泣鬼神之詩，能坐石下爛柯之棋。
千人萬人，瞻禮不已。
笑騎白鹿，獨步天墀。
鶴謠·其一
作者：白玉蟾
朝代：宋

鶴者胎化之禽兮明明，後玄鵠兮前蒼鷹，沖若舞兮太清。
鶴謠·其三
作者：白玉蟾
朝代：宋

鶴者沖虛之梯兮冥冥，朱霞弁兮翠錦熭，浩然歸兮遼東。
鶴謠·其二
作者：白玉蟾
朝代：宋

鶴者還丹之使兮洋洋，縞雲衣兮玄綺裳，唳以下兮郴陽。
鶴謠·其八
作者：白玉蟾
朝代：宋

鶴兮鶴兮丹丘兮，下界塵土腥兮，何當致我歸兮。
鶴謠·其四
作者：白玉蟾
朝代：宋

鶴者飛仙之御兮英英，十二裙兮六六領，翻而來兮華亭。
鹤谣
作者：白玉蟾
朝代：宋

鹤者胎化之禽兮明明，后玄鹄兮前苍鹰，冲若舞兮太清。鹤者还丹之使兮洋洋，缟云衣兮玄绮裳，唳以下兮郴阳。鹤者冲虚之梯兮冥冥，朱霞弁兮翠锦熭，浩然归兮辽东。鹤者飞仙之御兮英英，十二裙兮六六领，翻而来兮华亭。鹤兮鹤兮芝田兮，遐征不可望兮，倏去忽来兮。鹤兮鹤兮瑶池兮，若有控以御兮，杳不可诘兮。鹤兮鹤兮玄圃兮，是必有以致兮，将为谁来兮。鹤兮鹤兮丹丘兮，下界尘土腥兮，何当致我归兮。
鹤谣·其一
作者：白玉蟾
朝代：宋

鹤者胎化之禽兮明明，后玄鹄兮前苍鹰，冲若舞兮太清。
鹤谣·其三
作者：白玉蟾
朝代：宋

鹤者冲虚之梯兮冥冥，朱霞弁兮翠锦熭，浩然归兮辽东。
鹤谣·其二
作者：白玉蟾
朝代：宋

鹤者还丹之使兮洋洋，缟云衣兮玄绮裳，唳以下兮郴阳。
鹤谣·其八
作者：白玉蟾
朝代：宋

鹤兮鹤兮丹丘兮，下界尘土腥兮，何当致我归兮。
鹤谣·其四
作者：白玉蟾
朝代：宋

鹤者飞仙之御兮英英，十二裙兮六六领，翻而来兮华亭。
醉蓬萊
作者：百蘭
朝代：宋

怪柳吟翻雪，梅笑衝寒，鬱蔥如彩。還是瑤池，宴神儔侶。羅幕輕掀，繡簾低揭，按霓裳宮羽。寶炷燻濃，佩環聲顫，鳳飛鸞舞。猶記年時，玉簫吹徹，並駕蕭郎，共驂贏女。旋捧麒麟，種舊家前武。政了摘星天上，早約個、嫦娥住。妝點華堂，雙扶醉玉，黑顛如許。
傷春曲
作者：盈盈
朝代：宋

芳菲時節，花壓枝折。
蜂蝶撩亂，闌檻光發。
一旦碎花魂，葬花骨。
蜂兮蝶兮何不來，空使雕闌對寒月。
念奴嬌
作者：盧炳
朝代：宋

碧池如染，把玻璃甃就，纖埃都絕。西國夫人空裡墜，圓蓋亭亭排列。瑩質無暇，塵心不染，遠社堪重結。當時盛事，虎溪茗碗翻雪。千載此意誰論，人爭買笑，醉眼看羅襪。坐上如今皆我輩，素蘊從來蠲潔。擊節臨風，停杯對月。浩氣俱英發。兩翁仙舉，玉堂正在金闕。
念奴嬌
作者：盧炳
朝代：宋

晚天清楚，掃太虛纖翳，涼生江曲。四顧青冥天地闊，惟有殘霞孤騖。山氣凝藍，汀煙引素，竦竦浮群木。白蘋風定，波澄萬頃寒玉。時有一葉漁舟，收綸垂釣，來往何幽獨。短髮蕭蕭襟袖冷，便覺都無袢褥。曳杖歸來，夜深人悄，月照鱗鱗屋。藤床一枕，迥然清夢無俗。
念奴嬌
作者：盧炳
朝代：宋

快風收雨，正江城初霽，物華如許。麗日融和春思好，是處鶯啼燕語。嫩綠成陰，落紅堆繡，只恐春將暮。園林清晝，看看又見飛絮。太守無限風流，鈴齋多暇，載酒郊原路。幾隊旌旗光閃爍，鼓吹更翻新譜。曲水流觴，蘭亭修禊，俯仰成今古。為君一醉，歸時樓上初鼓。
念奴嬌
作者：盧炳
朝代：宋

好風明月，共芙蕖、佔作人間三絕。試問千花還□□，敢與英姿同列。一曲千鍾，凌雲長嘯，舒放愁腸結。人生易老，莫教雙鬢添雪。回首蠅利蝸名，微官多誤，自笑塵生襪。爭似玉人真嫵媚，表裡冰壺明潔。露下寒生，參橫斗轉，又聽胡笳發。夜闌人靜，一聲清透雲闕。
念奴嬌
作者：盧炳
朝代：宋

鑿開方沼，問何人種玉、工夫奇絕。幻出瀛州有□□，十萬水仙羅列。風曳璚琚，露零珠珮，天上人裝結。君看炎夏，墮來何處冰雪。我來對此涼生，紅塵飛盡，卻笑凌波襪。最愛幽姿能雅淡，自蓄芳馨孤潔。挹取天漿，喚將空籟，齊作清歌發。不知塵世，晃然身在瑤闕。
水龍吟
作者：盧炳
朝代：宋

晚晴一碧天如水，風約塵埃都掃。素娥睡起，玉輪穩駕，初離海表。碾破秋雲，湧成銀闕，光欺南鬥。想廣寒宮裡，風流女伴，應都把、仙歌奏。夜永風生悄悄。耀冰雪、寒侵重嶠。今宵休道，從來此夕，陰多晴少。坐久更深，露冷襟袖，不禁清曉。更天風吹下，桂香拂袂，想蟠根老。
清平樂
作者：盧炳
朝代：宋

玻璃翦葉。點綴黃金屑。雅淡幽姿風味別。翠影婆娑弄月。秋光占斷江南。清香鼻觀先參。一朵折來和露，烏雲髻畔斜簪。
清平樂
作者：盧炳
朝代：宋

方池小小。風摺玻璃皺。數朵荷花開更好。把住薰風一笑。芳容淡注胭脂。亭亭翠葉相依。只欠一雙鸂鶒，便如畫底屏帷。
漢宮春
作者：盧炳
朝代：宋

向暖南枝，最是他瀟灑，先帶春回。因何事、向歲晚，攙佔花魁。天公著意，安排巧、特地教開。知道是，仙翁誕節，瓊英要泛金盃。人學壽陽妝面，正樑州初按，羯鼓聲催。年年此花開後，宴啟蓬萊。朱顏不老，算難教、綠野徘徊。訊息好，行看父子，和羹鼎鼐鹽梅。
玉團兒
作者：盧炳
朝代：宋

綠雲慢綰新梳束。這標緻、諸餘不俗。邂逅相逢，情懷雅合，全似深熟。耳邊笑語論心曲。把不定、紅生臉肉。若得同歡，共伊攜老，心事忒足。
訴衷情
作者：盧炳
朝代：宋

柴扉人寂草生畦。藤蔓亂縈籬。秋淨楚天如水，雲葉度牆低。同把盞，且伸眉。對殘暉。紅茱笑拈，黃菊斜簪，戀飲忘歸。
訴衷情
作者：盧炳
朝代：宋

無端風雨送清秋。天氣冷颼颼。行人先自離索，直是不禁愁。思往事，憶前遊。淚難收。重陽近也，黃花依舊，誰伴清甌。
謁金門
作者：盧炳
朝代：宋

門巷寂。梅豆微酸怯食。別恨縈心愁易入。寸腸如網織。去櫓咿啞聲急。淚滴春衫輕溼。尺素待憑魚雁覓。遠煙凝處碧。
謁金門
作者：盧炳
朝代：宋

春寂寂。節物又催寒食。樓上捲簾雙燕入。斷魂愁似織。門外雨餘風急。滿地落英紅溼。好夢驚回無處覓。天涯芳草碧。
謁金門
作者：盧炳
朝代：宋

春事寂。苦筍鰣魚初食。風捲繡簾飛絮入。柳絲縈似織。迅速韶光去急。過雨綠陰尤溼。回首舊遊何處覓。遠山空佇碧。
醉蓬萊
作者：盧炳
朝代：宋

正春回紫陌，瑞靄飛浮，暖風輕扇。皓月初圓，覺嚴城寒淺。採結鰲山，紗籠銀燭，與□花爭豔。午夜融和，紅蓮萬頃，一齊開遍。訟簡民熙，史君行樂，簇擁朱輪，旌旗輝暖。鼎沸笙歌，遏行雲不散。咫尺泥封，促朝天陛，侍玉皇香案。來歲元宵，龍燈影裡，金盃宜勸。
鵲橋仙
作者：盧炳
朝代：宋

餘霞散綺，明河翻雪。隱隱鵲橋初結。牛郎織女兩逢迎，□勝卻、人間歡悅。一宵相會，經年離別。此語真成浪說。細思怎得似嫦娥，解獨宿、廣寒宮闕。
點絳唇
作者：盧炳
朝代：宋

過眼溪山，向來都是經行處。驂鸞人去。冷落吹簫侶。小立江亭，愁對蒹葭浦。無情緒。酒杯慵舉。閒看江楓舞。
倚闌令·春光好
作者：盧祖皋
朝代：宋

惜春心。步花陰。怕春深。風揚遊絲吹落絮，滿園林。日長簾幕沈沈。朱闌畔、斜嚲瓊簪。笑摘梨花閒照水，貼眉心。
倦尋芳
作者：盧祖皋
朝代：宋

香泥壘燕，密葉巢鶯，春晦寒淺。花徑風柔，著地舞裀紅軟。鬥草煙欺羅袂薄，鞦韆影落春遊倦。醉歸來，記寶帳歌慵，錦屏香暖。別來悵、光陰容易，還又酴醿，牡丹開遍。妒恨疏狂，那更柳花迎面。鴻羽難憑芳信短，長安猶近歸期遠。倚危樓，但鎮日、繡簾高卷。
夜飛鵲慢
作者：盧祖皋
朝代：宋

驕嘶破清曉，分恨臨期。花下恁月明知。餘光是處散離思，最憐香靄霏霏。牽衣搵彈淚，問悽風愁露，劃地東西。留鞭換佩，怕匆匆、已是遲遲。涼怯幾番羅袂，還燕別文梁，螢點書幃。一自秋娘迢遞，黃金對酒，爭忍輕揮。新來院落，雁難尋、簾幕長垂。怕凋梧敲徑，驚回舊夢，應也顰眉。
小闌干·少年遊
作者：盧祖皋
朝代：宋

露華深釀古香濃。一樹□雲叢。窗間試與，閒培秋事，聊寄幽悰。鉤簾靜對西風晚，塵外小房櫳。輕陰澹日，淺寒清月，想見山中。
月城春·四犯翦梅花
作者：盧祖皋
朝代：宋

五雲騰曉。望凝香畫戟，恍然蓬島。玉露冰壺，照神仙風表。詩書坐嘯。喚淮楚、滿城春好。雨谷催耕，風簾戲鼓，家家歡笑。南湖細吟未了。看金蓮夜直，丹鳳飛詔。鬢影青青，辦功名多少。持杯滿釂。聽千里、載歌難老。試問尊前，蟠桃次第，紅芳猶小。
木蘭花慢
作者：盧祖皋
朝代：宋

汀蓮凋晚豔，又蘋末、起秋風。漫搔首徐吟，微雲河漢，疏雨梧桐。飄零倦尋酒盞，記那回、歌管小樓中。玉果蛛絲暗卜，細釵蟬鬢輕籠。吳雲別後重重。涼宴幾時同。縱人間信有，犀靈鵲喜，密意難通。雙星分攜最苦，唸經年、猶有一相逢。寂寞橋邊舊月，可堪頻照西東。
木蘭花慢
作者：盧祖皋
朝代：宋

灑窗聲未定，怪襟袖、峭寒欺。漸邑界空明，山河表裡，玉幻瓊移。天邊佔春最早，萬花中、不遣一塵飛。清想吟鞭瘦倚，醉憐歌錦紅圍。誰知。未去心期。慵酒更慵詩。算可人惟有，光浮茗碗，香浸梅枝。長安又驚歲換，笑吹來、空點發成絲。一舸滄江浩渺，幾回歸夢參差。
木蘭花慢
作者：盧祖皋
朝代：宋

翠陰春晝永，乍簾幕、暖飄香。正玉節來歸，斑衣戲舞，□□熒煌。椿期始開九秩，看芝蘭、奕葉早傳芳。都把一門瑞氣，釀成九醞霞觴。相將。詔墨趣星郎。樂事未渠央。漸錦封鸞誥，魚軒象服，爭賁萱堂。西池獻桃未熟，醉西湖、日日想偏長。紫燕黃鸝院落，牡丹紅藥時光。
木蘭花慢
作者：盧祖皋
朝代：宋

嫩寒催客棹，載酒去、載詩歸。正紅葉漫山，清泉漱石，多少心期。三生溪橋話別，悵薜蘿、猶惹翠雲衣。不似今番醉夢，帝城幾度斜暉。鴻飛。煙水瀰瀰。回首處，只君知。念吳江鷺憶，孤山鶴怨，依舊東西。高峰夢醒雲起，是瘦吟、窗底憶君時。何日還尋後約，為餘先寄梅枝。
木蘭花慢
作者：盧祖皋
朝代：宋

向蒲江佳處，報新葺、小亭軒。有碧嶂青池，幽花瘦竹，白鷺蒼煙。年華再周甲子，對黃庭、心事只け然。都佔壺天歲月，便成行地神仙。十年。微祿縈牽。夢繞浙東船。更吾廬才喜，籓籬盡剖，門巷初全。何時歸來拜壽，盡團欒、笑語玉尊前。吟寄疏梅驛外，思隨飛雁行邊。
水龍吟
作者：盧祖皋
朝代：宋

世間誰似蓬仙，坐間八帙齊眉壽。蘭階更喜，孫枝相映，紅芳綠秀。鶴舞修庭，鷺飛青嶂，簾垂晴晝。向閒中時有，奚囊背錦，開松戶，看雲岫。不羨印金垂鬥。笑紛紛、白雲蒼狗。銀髯似戟，紅顏如煉，風流依舊。野□晴初，隴梅花下，玉笙吹酒。悵今年又是，題箋寄遠，倩傳杯手。
水龍吟
作者：盧祖皋
朝代：宋

會昌湖上扁舟，幾年不醉西山路。流光又是，宮衣初試，安榴半吐。千里江山，滿川菸草，薰風淮楚。念離騷恨遠，獨醒人去，闌干外，誰懷古。亦有魚龍戲舞。豔晴川、綺羅歌鼓。鄉情節意，尊前同是，天涯羈旅。漲淥池塘，翠陰庭院，歸期無據。問明年此夜，一眉新月，照人何處。
水龍吟
作者：盧祖皋
朝代：宋

杜鵑啼老春紅，翠陰滿眼愁無奈。飛來何處，鳳軿鸞馭，霞裾雲佩。風檻嬌憑，露梢慵嚲，酒濃微退。念洛陽人去，香魂又返，依然是，風流在。銀燭光搖彩翠。畫堂深、莫辭沈醉。十年一覺，揚州春夢，離愁似海。浩態難留，粉香吹散，幾時重會。向尊前笑折，一枝紅玉，帽簷斜戴。
水龍吟
作者：盧祖皋
朝代：宋

蕩紅流水無聲，暮煙細草黏天遠。低迴倦蝶，往來忙燕，芳期頓懶。綠霧迷牆，翠虯騰架，雪明香暖。笑依依欲挽，春風教住，還疑是，相逢晚。不似梅妝瘦減。占人間、丰神蕭散。攀條弄蕊，天涯猶記，曲闌小院。老去情懷，酒邊風味，有時重見。對枕幃空想，東床舊夢，帶將離恨。
沁園春
作者：盧祖皋
朝代：宋

幾葉凋楓，半篙寒日，傍橋系船。愛洞門深鎖，人間福地，雙溪分佔，天上星躔。破帽敧寒，短鞭敲月，此地經行知幾年。空贏得，似沈郎消瘦，還欠詩篇。沙鷗伴我愁眠。向水驛風亭紅蓼邊。有村醪可飲，且須同醉，溪魚堪鱠，切莫論錢。笠澤波頭，垂虹橋上，橙蟹肥時霜滿天。相隨否，算江南江北，惟有君閒。
沁園春
作者：盧祖皋
朝代：宋

臺色齊輝，一點長庚，夜來更明。漸日添宮線，功催補袞，春回梅萼，香趁調羹。鶴禁班高，槐庭恩重，八帙駸駸人共榮。誰知道，縱身居公輔，心似書生。東樓見說初成。有簾卷江山萬里橫。想高情長羨，碧雲出處，清時未計，綠野經營。東閣郎君，南宮進士，管領孫枝扶壽觥。齊眉醉，笑尊前樂事，真個全並。
清平樂
作者：盧祖皋
朝代：宋

鏡屏開曉。寒入宮羅峭。脈脈不知春又老。簾外舞紅多少。舊時駐馬香階。如今細雨蒼苔。殘夢不堪重理，一雙胡蝶飛來。
清平樂
作者：盧祖皋
朝代：宋

玉肌春瘦。別鳳離鸞後。柳外畫船看翠袖。眼豔風流依舊。杏梁語燕綢繆。可堪前夢悠悠。幾度欲成花雨，斷雲還過南樓。
清平樂
作者：盧祖皋
朝代：宋

柳邊深院。燕語明如翦。訊息無憑聽又懶。隔斷畫屏雙扇。寶杯金縷紅牙。醉魂幾度兒家。何處一春遊蕩，夢中猶恨楊花。
清平樂
作者：盧祖皋
朝代：宋

朔風凝冱。不放雲來去。稚柳回春能幾許。一夜滿城飛絮。羊羔酒面頻傾。護寒香緩嬌屏。喚取雪兒對舞，看他若個輕盈。
渡江雲
作者：盧祖皋
朝代：宋

錦雲香滿鏡，岸巾橫笛，浮醉一舟輕。別愁縈短鬢，晚涼池閣，此地忽逢迎。柄圓敧綠，倚風流、還恁娉婷。憑畫闌，嫣然輸笑，無語寄心情。盈盈。露華勻玉，日影酣紅，記晚妝慵整。還暗驚、人間離合，羞對池萍。三年一覺西湖夢，又等閒、金井秋聲。銷魂久，夜深月冷風清。
滿江紅
作者：盧祖皋
朝代：宋

擬問扁舟，歸來趁、蓬萊壽席。還又向、月城迢遞，歲寒為客。多竹襟期居已就，一川圖畫□堪覓。想玉笙、霜鶴擁蹁躚，真仙伯。身早退，頭翻黑。心最懶，閒偏適。更新來膝下，始看袍色。安石正多人望在，子公何用緘書立。但年年、把酒為梅花，尋訊息。
烏夜啼
作者：盧祖皋
朝代：宋

照水飛禽鬥影，舞風小徑低花。徵鴻排盡相思字，音信落誰家。系恨腰圍頓減，禁愁酒力難加。樓高日暮休簾卷，芳草滿天涯。
烏夜啼
作者：盧祖皋
朝代：宋

漾暖紋波颭颭，吹晴絲雨濛濛。輕衫短帽西湖路，花氣撲春驄。鬥草褰衣溼翠，鞦韆瞥眼飛紅。日長不放春醪困，立盡海棠風。
烏夜啼
作者：盧祖皋
朝代：宋

段段寒沙淺水，蕭蕭暮雨孤篷。香羅不共征衫遠，砧杵客愁中。別恨慵看楊柳，歸期暗數芙蓉。碧梧聲到紗窗曉，昨夜幾秋風。
烏夜啼
作者：盧祖皋
朝代：宋

柳色津頭泫綠，桃花渡口啼紅。一春又負西湖醉，離恨雨聲中。客袂迢迢西塞，餘寒翦翦東風。誰家拂水飛來燕，惆悵小樓東。
烏夜啼
作者：盧祖皋
朝代：宋

幾曲微風按柳，生香暖日蒸花。鴛鴦睡足芳塘晚，新綠小窗紗。尺素難將情緒，嫩羅還試年華。憑高無處尋殘夢，春思入琵琶。
燭影搖紅
作者：盧祖皋
朝代：宋

千載風雲，慶符良月先呈瑞。舊家陰郭帝恩濃，圭袞公侯地。不道蟬聯鼎貴。對秋燈、依然風味。紫囊歸去，綠野閒來，青氈都未。琴鶴相隨，小山花竹便幽意。滿襟和氣是藏春，日覺詩名起。已動金甌姓字。早梅□，□□□□。□□□□，□□□□，□□□□。
瑞鶴仙
作者：盧祖皋
朝代：宋

江南秋欲遍。正蓴際鱸分，酒邊螯薦。青林雁霜淺。問風流何事，試華偏晚。凌波步遠。誤池館、薰風笑宴。夢迴時，細翦荷衣，尚倚半酣妝面。深院。綺霞低映，步障橫陳，暮天慵倦。無言笑倩。尊前恨，仗誰遣。似重來鶴馭，錦城依舊，無復仙風宛轉。念疏星澹月，長眉甚時再見。
眼兒媚
作者：盧祖皋
朝代：宋

玉鉤清曉上簾衣。香霧溼春枝。餘寒逗雨，羅裙無賴，重暖金猊。柳邊誰寄東風纜，流水只年時。無人為記，天涯歸思，梁燕空飛。
秋霽
作者：盧祖皋
朝代：宋

虹雨才收，正抱葉殘蟬，漸老雲木。銀漢飛星，玉壺零露，萬里素秋如沐。倚顰抱獨。盼嬌曾記郎心目。向豔歌偏愛，賦情多處寄衷曲。淒涼漫有，舊月闌干，夜涼無因，重照頹玉。扇紈收、鸞孤蠹損，一番愁緒黯相觸。回首寒雲空雁足。露井零亂，已是負了桐陰，可堪輕誤，滿籬種菊。
謁金門
作者：盧祖皋
朝代：宋

香漠漠。低卷水風池閣。玉腕籠紗金半約。睡濃團扇落。雨後涼生雲薄。女伴棹歌聲樂。採得雙蓮迎笑剝。柳陰多處泊。
謁金門
作者：盧祖皋
朝代：宋

風不定。移去移來簾影。一雨林塘新綠淨。杏梁歸燕並。翠袖玉屏金鏡。日薄綺疏人靜。心事一春疑酒病。鳥啼花滿徑。
謁金門
作者：盧祖皋
朝代：宋

間院宇。獨自行來行去。花片無聲簾外雨。峭寒生碧樹。做弄清明時序。料理春酲情緒。憶得歸時停棹處。畫橋看落絮。
謁金門
作者：盧祖皋
朝代：宋

閒睡足。冰柱亂敲寒玉。簇簇庭陰嘉樹綠。晚蟬聲斷續。一雨藕花新浴。香破小窗幽獨。重理焦桐尋舊曲。隔牆風動竹。
謁金門
作者：盧祖皋
朝代：宋

蘭棹舉。相趁落紅飛去。一隙輕簾凝睇處。柳絲牽不住。昨日翠蛾金縷。今夜碧波煙渚。好夢無憑窗又雨。天涯知幾許。
謁金門
作者：盧祖皋
朝代：宋

羅袖褪。短鬢獨搔誰恨。葉葉秋聲風袞袞。萬端心一寸。釵鳳鏡鸞誰問。想見粉香啼損。倩盡飛鴻終未穩。夜來寒陡頓。
謁金門
作者：盧祖皋
朝代：宋

秋幾許。荒蓼敗荷煙渚。貼水飛鷗江欲暮。風帆追急羽。蝶夢轉頭無據。愁到曲屏深處。寒入雙城扃繡戶。也應聞細雨。
謁金門
作者：盧祖皋
朝代：宋

深院靜。隔葉鳴禽相應。金鴨雲寒閒夢醒。轉簾花月影。閒步碧階香徑。嚲翠殘紅慵整。明日陰晴猶未定。試教移小艇。
謁金門
作者：盧祖皋
朝代：宋

寒半退。斜掩小屏珠翠。柳眼才醒桃欲醉。日高簾影碎。暗解鴛鴦羅帶。獨立晚風誰會。心事悠悠人好在。畫橋流水外。
謁金門
作者：盧祖皋
朝代：宋

人寂寞。簾外翠陰如幄。團扇藤床花間錯。雨邊殘夢覺。翠淺粉銷香薄。臨鏡不忺梳掠。新恨悠悠無處託。棋聲閒院落。
醜奴兒慢·採桑子慢
作者：盧祖皋
朝代：宋

湘筠展夢，還是帶恨敧枕。對千頃、風荷涼豔，水竹清陰。半掩龜紗，幾回小語月華侵。娉婷何處，回首畫橋，朱戶沈沈。聞道近時，題紅傳素，長是沾襟。想當日、冰弦彈斷，總廢清音。準擬歸來，扇鸞釵鳳巧相尋。如今無奈，七十二峰，劃地雲深。
錦園春三犯·錦園春
作者：盧祖皋
朝代：宋

晝長人倦。正凋紅漲綠，懶鶯忙燕。絲雨濛晴，放珠簾高卷。神仙笑宴。半醒醉、綵鸞飛遍。碧玉闌干，青油幢幕，沈香庭院。洛陽圖畫舊見。向天香深處，猶認嬌面。霧縠霞綃，聞綺羅裁翦。情高意遠。怕容易、曉風吹散。一笑何妨，銀臺換蠟，銅壺催箭。
錦園春三犯·錦園春
作者：盧祖皋
朝代：宋

醉痕潮玉。愛柔英未吐，露叢如簇。絕豔矜春，分流芳金谷。風梳雨沐。耿空抱、夜闌清淑。杜老情疏，黃州賦冷，誰憐幽獨。玉環睡醒未足。記傳榆試火，高照宮燭。錦幄風翻，渺春容難續。迷紅怨綠。漫惟有、舊愁相觸。一舸東遊，何時更約，西飛鴻鵠。
鵲橋仙
作者：盧祖皋
朝代：宋

槐陰閟暑，荷風清夢，滿院雙成儔侶。階庭一笑玉蘭新，把酒更、重逢初度。丹書漫啟，青雲垂上，莫忘八篇奇語。功成休駕玉霄雲，且長佔、赤城佳處。
鵲橋仙
作者：盧祖皋
朝代：宋

寒叢弄日，寶鈿承露，籬落亭亭相倚。當年彭澤未歸來，料獨抱、幽香一世。疏風冷雨，澹煙殘照，日日重陽天氣。帽簷已是半敧斜，問甕裡、新篘熟未。
招隱二首·其二
作者：盧襄
朝代：宋

日旋月轉兮能幾時，人間不可以久留兮，緇塵染予素衣。
何不讀青苔之篇兮，歌白雲之詩。
玉書金簡號仙籍兮，留芳名其庶幾。
然後左蒼龍而右青螭，飛羽蓋兮張雲旂。
黄鵠引兮歸瑤池，汝將捨此兮安之。
水龍吟
作者：真知柔
朝代：宋

碧霄彩旆垂鈴，應南極星躔光燦。巍巍名閥，芳傳漢相，貂蟬炳煥。德瑩冰壺，量包滄海，神鍾巖電。向寶儲內閣，英摽才華，聲猷著膺宸眷。薦領名都屏翰，更循良、歌騰畿甸。峻專劇郡，榮登法從，光生堯殿。密勿論思，雍容啟沃，才華獨冠。願年年長見，蘭芽玉噴，柳梢金嫩。
植萱
作者：石介
朝代：宋

一人橫行，武王則羞。
今西夷之鬼，抗中國而敵萬乘。
西夷之服，升黄堂而驕諸侯。
尊於天子，滿於九州。
王法不禁，四民不收。
植萱於階兮，庶忘吾憂。
傳言玉女
作者：石孝友
朝代：宋

雪壓梅梢，金嫋柳絲輕斂。錦宮春早，乍風和日暖。華國翠路，九陌綺羅香滿。連空燈火，滿城弦管。月射西樓，更交光照夜宴。萬人擁路，指鰲山共看。花旗翠帽，到處朱簾高卷。歸時常是，漏殘銀箭。
勝勝慢·聲聲慢
作者：石孝友
朝代：宋

花前月下，好景良辰，廝守日許多時。正美之間，何事便有輕離。無端珠淚暗簌，染征衫、點點紅滋。最苦是、□殷勤密約，做造相思。咿啞櫓聲離岸，魂斷處，高城隱隱天涯。萬水千山，一去定失花期。東君鬥來無賴，散春紅、點破梅枝。病成也，到而今、著個甚醫。
如夢令
作者：石孝友
朝代：宋

風獵亂香如掃。又是粉梅開了。庭戶鎖殘寒，夢斷池塘春草。情悄。情悄。簾外數聲啼鳥。
如夢令
作者：石孝友
朝代：宋

照水粉梅開盡。春殘峭寒猶甚。秋氣著人衣，斗帳玉兒生暈。那更。那更。簾外月斜風橫。
如夢令
作者：石孝友
朝代：宋

折寄隴頭春信。香淺綠柔紅嫩。插向鬢雲邊，添得幾多風韻。但問。但問。管與玉容相稱。
念奴嬌
作者：石孝友
朝代：宋

平湖閣上，正雌霓將卷，雄風初發。醉倚危欄吟眺處，月在篷萊溟渤。蓬葉香浮，桂華光放，翻動蛟鼉窟。踏輪誰信，宓妃曾借塵襪。人世景物堪悲，等閒都換了，朱顏雲發。遙想廣寒秋到早，閒著幾多空闊。太白詩魂，玉川風腋，自有飛仙骨。嫦娥為伴，夜深同駕霜月。
念奴嬌
作者：石孝友
朝代：宋

平湖閣上，正殘虹掛雨，微雲擎月。萬頃琉璃秋向冷，忍便翠銷紅歇。北海樽罍，西園遊宴，興逸湖山發。飛塵不到，坐移蓬島珠闕。莫厭笑口頻開，少年行樂事，轉頭胡越。公子多情真愛客，敢憚深杯百罰。太一舟輕，芙蓉城鎖，醉指神仙窟。乘風歸去，儘教吹亂華髮。
念奴嬌
作者：石孝友
朝代：宋

麥秋天氣，正玉杓斡暑，燻弦鳴律。浴佛生朝初過也，還數佳辰三日。筮水呈祥，夢熊葉慶，寶運符千一。太平朝野，異人端為時出。須信家世蟬聯，乃翁遺範在，子孫逢吉。霧隱巢雲聊寄傲，行矣飛英騰實。瀑布泉清，爐峰氣秀，光映霞觴溢。萱堂爭看，綵衣紅墮雙橘。
念奴嬌
作者：石孝友
朝代：宋

悶紅顰翠，惜流年、忍對豔陽時節。白玉樓成人去後，兩地音塵都絕。鸞鑑分飛，夢雲零亂，歡意今衰颯。墨痕紅淡，憶曾題遍紅葉。須信後約難憑，臂齧鬟剪，也只成虛說。滿眼淒涼無限事，付與丁香愁結。欲語情酸，臨岐步懶，悵望蘭舟發。出門誰伴，淚昏一片孤月。
念奴嬌
作者：石孝友
朝代：宋

半千寶運，瑞清朝、誕育人間英物。暖律吹灰春到也，遲日光騰東壁。婺女雙溪，沈郎八詠，輝映皆冰雪。儲精毓秀，幾年一個人傑。須信和氣隨人，粉梅欺黛柳，嬌春爭發。翠幕重重稱壽處，蓮炬蕙煙明滅。鼎席猶虛，九重頻念此，袞衣華髮。明年今夜，鳳池應醉花月。
惜奴嬌
作者：石孝友
朝代：宋

合下相逢，算鬼病、須沾惹。閒深裡、做場話霸。負我看承，枉駝我、許多時價。冤家。你教我、如何割捨。苦苦孜孜，獨自個、空嗟呀。使心腸、捉他不下。你試思量，亮從前、說風話。冤家。休直待，教人咒罵。
愁倚闌·春光好
作者：石孝友
朝代：宋

淮水闊，楚山長。恨難量。不道愁離人獨夜，更天涼。佳節虛過重陽。更籬下、折盡疏黃。看取清溪三百曲，是迴腸。
愁倚闌·春光好
作者：石孝友
朝代：宋

人好遠，路能長。奈思量。更放晚來些小雨，做新涼。衰草低襯斜陽。斜陽外、水冷雲黃。借使有腸須斷盡，況無腸。
憶秦娥
作者：石孝友
朝代：宋

秦樓月。秦娥本是秦宮客。秦宮客。夢雲風韻，借仙標格。相從無計不如休，如今去也空相憶。空相憶。尊前歡笑，夢中尋覓。
水龍吟
作者：石孝友
朝代：宋

舊遊曾記當年，鳳城雨露開晴晝。端門發鑰，御爐煙暗，宮花影覆。帝念民勞，俾乘軺傳，暫臨牛鬥。散陽和四照，春光萬井，來小試、調元手。職業才華競秀。漢廷臣、無出其右。九重眷倚，頻虛槐鼎，爭迎袞繡。爽氣西山，綠波南浦，釀成芳酒。趁鋒車未到，霞觴共祝，百千長壽。
清平樂
作者：石孝友
朝代：宋

山明水嫩。瀟灑桐廬郡。極目風煙無限景。說也如何得盡。自憐俗狀塵容。幾年斷梗飄蓬。借使嚴陵知道，祗應笑問東風。
清平樂
作者：石孝友
朝代：宋

惱花風雨。斷送春將暮。底死留春春不住。那更送春歸去。今朝且賦歸與。明年春滿皇都。共泛桃花錦浪，與君同醉西湖。
清平樂
作者：石孝友
朝代：宋

霽光搖目。春入郊原綠。殘雪壓枝堆爛玉。時聞枝間蔌蔌。瘦藤細履平沙。醉中一任欹斜。落日數聲啼鳥，香風滿路梅花。
清平樂
作者：石孝友
朝代：宋

醉紅宿翠。髻嚲烏雲墜。管是夜來不得睡。那更今朝早起。春風滿搦腰枝。階前小立多時。恰恨一番雨過，想應溼透鞋兒。
清平樂
作者：石孝友
朝代：宋

見時憐惜。不見時思憶。花柳光陰都瞬息。□把光陰虛擲。才郎妾貌相當。有些似欠商量。看你忔憎模樣，更須著我心腸。
清平樂
作者：石孝友
朝代：宋

天涯重九。獨對黃花酒。醉拈黃花和淚嗅。憶得去年攜手。去年同醉流霞。醉中折盡黃花。還是黃花時候，去年人在天涯。
滿江紅
作者：石孝友
朝代：宋

分景亭前，梅紅糝、柳金誰粟。芳意鬧，燒燈初過，墜萱才六。此日悔康歌別駕，當年神降生崧嶽。看邦人，稱壽霧凝香，杯叢玉。採石月，光天祿。姑溪水，增川福。炳靈祥曾產，瑞枝奇木。秋露短檠詩禮訓，春風小院琵琶曲。願長眉疏鬢等松椿，年年綠。
滿江紅
作者：石孝友
朝代：宋

且轉桐陰，正玉燕、飛來夏屋。簾幕映，海留紅豔，麝重蘭馥。風采傳聞瞻瑞節，婉謀曾是回鈞軸。卷秦淮、吹入酒杯中，波翻綠。丹詔下，公歸速。看日奏，三千牘。想春迷柳院，夜分蓮燭。清暑聲寒蒼玉佩，月娥笑捧長生籙。問瑤池、阿母手栽花，何年熟。
滿江紅
作者：石孝友
朝代：宋

簾卷南薰，微雨過、天容似沐。開綺燕，紅蕖別館，綠槐高屋。靈壽杖橫龍脊瘦，長年酒釀鵝兒熟。喚飛瓊、親捧紫霞杯，歌新曲。雙鳳好，溫和玉。談儉幕，嬉萊眼。且功成身退，註名仙籙。蓮社焚香冰琢句，蘭亭泚筆雲翻墨。願朱顏、長伴赤松遊，騎黃鵠。
烏夜啼
作者：石孝友
朝代：宋

瀟湘雨打船篷。別離中。愁見拍天滄水、攪天風。留不住。終須去。莫匆匆。後夜一尊何處、與誰同。
眼兒媚
作者：石孝友
朝代：宋

愁雲淡淡雨瀟瀟。暮暮復朝朝。別來應是，眉峰翠減，腕玉香銷。小軒獨坐相思處，情緒好無聊。一叢萱草，幾竿修竹，數葉芭蕉。
眼兒媚
作者：石孝友
朝代：宋

何須著粉更施朱。元不在妝梳。尋常結束，珊珊環佩，短短裙襦。花羞柳妒空撩亂，冰雪做肌膚。而今便好，小名弄玉，小字瓊奴。
謁金門
作者：石孝友
朝代：宋

風又雨。斷送殘春歸去。人面桃花在何處。綠陰空滿路。立馬垂楊官渡。一寸柔腸萬縷。回首碧雲迷洞府。杜鵑啼日暮。
謁金門
作者：石孝友
朝代：宋

雲樹直。雨歇半空猶溼。山影插尖高几尺。依依銜落日。遠岸雙飛鸂鶒。一水無情自碧。颯颯白蘋風正急。斷腸人獨立。
謁金門
作者：石孝友
朝代：宋

歸不去。歸去又還春暮。洞裡小桃音信阻。幾番風更雨。相伴竹筇芒履。穿盡松溪花塢。早是行人貪道路。聲聲聞杜宇。
謁金門
作者：石孝友
朝代：宋

春睡重。睡起煙銷鸞鳳。著雨柳綿吹易動。風簾花影弄。過雁空勞目送。縱有音書何用。有意相思無意共。不如休做夢。
謁金門
作者：石孝友
朝代：宋

山雨絕。山重冷如冰雪。窗外芭蕉三兩葉。影排窗上月。醉枕驚回蝴蝶。好夢無人共說。心事悠悠芳草歇。不眠聽鼠齧。
長相思
作者：石孝友
朝代：宋

蝶團飛。鶯亂啼。陌上花開人未歸。碧臺歌舞稀。月入扉。風滿帷。坐到黃昏人靜時。清愁君不知。
長相思
作者：石孝友
朝代：宋

紅依稀。綠依稀。寒勒花梢開較遲。蝶魂空自迷。怕人疑。使人疑。人道閒愁想未知。歌眉因甚低。
長相思
作者：石孝友
朝代：宋

樹槎牙。冰交加。冷豔疏疏瘦影斜。幾枝梅花放。天一涯。語三叉。已是情多怨物華。那堪更憶家。
長相思
作者：石孝友
朝代：宋

你又痴。我又迷。到此痴迷兩為誰。問天天怎知。長相思。極相思。願得姻緣未盡時。今生重共伊。
點絳唇
作者：石孝友
朝代：宋

霽景澄秋，晚風吹盡朝來雨。夕陽煙樹。萬里山光暮。一帶長川，自在流今古。人何處。月波橫素。冷浸蒹葭浦。
點絳唇
作者：石孝友
朝代：宋

醉倚危牆，望中歸思生天際。山腰渚尾。幾簇漁樵市。帆落西風，一段蘆花水。八千里。錦書欲寄。新雁曾來未。
點絳唇
作者：石孝友
朝代：宋

著意栽銀，砌成葉葉蓮花舫。醉霞搖盪。恰似凌波樣。自笑平生，鯨吸洪波量。孤心賞。不如深幌。一搦酬千想。
點絳唇
作者：石孝友
朝代：宋

緩解羅裳，十分鴛履低腰素。冰香微度。一罅殷紅露。風折芳蓮，影落盆池去。多羞處。怕人偷覷。粉面頻回顧。
點絳唇
作者：石孝友
朝代：宋

楊柳腰枝，春來尚怯銖衣重。眼波偷送。笑把花枝弄。雨帳雲屏，一枕高唐夢。春情動。殢人嬌縱。困嚲釵橫鳳。
點絳唇
作者：石孝友
朝代：宋

日薄風遲，柳眠無力花枝妥。燕樓空鎖。好夢誰驚破。寒食清明，又等閒都過。愁無那。淚珠頻墮。灑盡相思顆。
句·其一一
作者：石延年
朝代：宋

春菜紅牙□，春盤黄雀花。
鵲橋仙
作者：石延年
朝代：宋

一分素景，千家新月，涼露樓臺遍洗。寶奩深夜結蛛絲，紝五孔、金針不寐。
清平樂
作者：石正倫
朝代：宋

香搖穗碧。梅巧紅酥滴。雲涴寶釵蟬墜翼。嬌小爭禁酒力。繡窗芳思遲遲。無端又斂雙眉。貪把蘭亭學字，一冬忘了彈棋。
綺寮怨
作者：石正倫
朝代：宋

綠野春濃停騎，暖風飄醉襟。漸觸目、景物悽悲，花無語、曲徑沈沈。重簷繚垣靜鎖，丹青暗、斷軸塵半侵。嘆絳紗、玉臂封時，何期掩、夜泉流恨深。已矣霜凋蕙心。蘭昌舊事，雲容好信難尋。佇立孤吟。怕鳳履、有遺音。今宵佩環奏月，知倦客、若登臨。驚飛翠禽。松杉弄碎影、晴又陰。
水龍吟
作者：祖吳
朝代：宋

紫貂南北分榮，有人瑞鳳池疏秀。月斧雲斤，斫成三絕，輝華星斗。早歲從軍，烏戎口伐，奇功立就。更題衡忠義，傳家清白，人道外甥似舅。好看五經說後。步蟾宮、桂香盈袖。紫橐持荷，清班布武，履聲依舊。回意刊山，當年垂棒，月明煙袖。隱巖清秀，露玉風金，歲歲祝千秋壽。
沁園春
作者：祝穆
朝代：宋

自有東陽，錦水城山，幾千百年。記往時僅說，擁麾刻郡，而今創見，持橐甘泉。地脈方興，天荒欲破，還為鹽梅生鉅賢。清和候，正風薰日永，作地行仙。題輿小駐樵川。常只恐祖生先著鞭。算誰從井落，重新疆理，誰從襄峴，一洗腥羶。幕府歸來，未應袖手，行有詔書來九天。勳名就，使吾鄉誇詫，盛事流傳。
百字謠·念奴嬌
作者：禪峰
朝代：宋

中秋近也，正於門瑞氣，蔥蔥時節。隔歲維熊佔吉夢，今夕天生英傑。仙籍流芳，瑞龍毓秀，應是非凡骨。詩書勳業，妙齡行見英發。好是日滿三朝，剩陳湯餅，投轄留賓客。玉果犀錢排綺宴，窈窕歌珠舞雪。枕玉涼時，屏山深處，好事權休說。小蠻楊柳，邇來還可攀折。
夢揚州
作者：秦觀
朝代：宋

晚雲收。正柳塘、煙雨初休。燕子未歸，惻惻清寒如秋。小闌外、東風軟，透繡帷、花蜜香稠。江南遠，人何處，鷓鴣啼破春愁。長記曾陪燕遊。酬妙舞清歌，麗錦纏頭。殢酒為花，十載因誰淹留。醉鞭拂面歸來晚，望翠樓、簾卷金鉤。佳會阻，離情正亂，頻夢揚州。
失調名
作者：秦觀
朝代：宋

粽團桃柳，盈門共壘，把菖蒲、旋刻個人人。
失調名
作者：秦觀
朝代：宋

天若有情，天也為人煩惱。
如夢令
作者：秦觀
朝代：宋

池上春歸何處。滿目落花飛絮。孤館悄無人，夢斷月堤歸路。無緒。無緒。簾外五更風雨。
如夢令
作者：秦觀
朝代：宋

樓外殘陽紅滿。春入柳條將半。桃李不禁風，回首落英無限。腸斷。腸斷。人共楚天俱遠。
如夢令
作者：秦觀
朝代：宋

幽夢匆匆破後。妝粉亂痕沾袖。遙想酒醒來，無奈玉銷花瘦。回首。回首。繞岸夕陽疏柳。
如夢令
作者：秦觀
朝代：宋

遙夜沈沈如水。風緊驛亭深閉。夢破鼠窺燈，霜送曉寒侵被。無寐。無寐。門外馬嘶人起。
如夢令
作者：秦觀
朝代：宋

門外鴉啼楊柳。春色著人如酒。睡起熨沈香，玉腕不勝金斗。消瘦。消瘦。還是褪花時候。
曾子固哀詞
作者：秦觀
朝代：宋

皇受命而熙洽兮，實千祀而一時。
協氣鬰而四塞兮，與盛德其俱升。
麟鳳出而旁午兮，猶氤氳而扶輿。
篤生我公兮，以文章爲世師。
公神禹之苗裔兮，肇子爵而鄫封。
逮去邑而爲氏兮，季葉汩其南征。
祖騫翔而績著兮，考踡跼而文鳴。
公既生而多艱兮，踵祖武而好修。
既輕車又良御兮，遂大放乎厥詞。
發天人之奧秘兮，約六藝而成章。
元氣含而未泄兮，洞芒芴而窅冥。
挽天河而一瀉兮，物應手而華昌。
揖揚馬使先路兮，咸告公曰不敢。
彼崔蔡之紛紛兮，孰云窺其藩翰。
辰來遲而去速兮，固前修以跋疐。
方盤礴而上征兮，遽相羊而補外。
皇揆公之忠誠兮，即商墟而賜環。
紬史諜乎東觀兮，裁誥命乎西垣。
典章絕而復作兮，世爭睹而快先。
正經緯乎終古兮，配維斗而昭然。
變化詭而難常兮，雖司命其或昧。
忽遭艱而去國兮，遂銜哀而即世。
述作紛其具存兮，悵爽靈之焉詣。
信百年不斯須兮，遒電滅而焱逝。
天不憗遺一老兮，固搢紳之所傷。
矧不肖以薄技兮，早獲進於門牆。
路貫江而修阻兮，曾莫奠乎酒漿。
悲填膺而茀鬰兮，聊自託於斯文。
木蘭花慢
作者：秦觀
朝代：宋

過秦淮曠望，回蕭灑、絕纖塵。愛清景風蛩，吟鞭醉帽，時度疏林。秋來政情味淡，更一重煙水一重雲。千古行人舊恨，盡應分付今人。漁村。望斷橫門。蘆荻浦、雁先聞。對觸目淒涼，紅凋岸蓼，翠減汀蘋。憑高正千嶂暗，便無情到此也銷魂。江月知人念遠，上樓來照黃昏。
桃源憶故人
作者：秦觀
朝代：宋

玉樓深鎖薄情種。清夜悠悠誰共。羞見枕衾鴛鳳。悶即和衣擁。無端畫角嚴城動。驚破一番新夢。窗外月華霜重。聽徹梅花弄。
水龍吟
作者：秦觀
朝代：宋

小樓連遠橫空，下窺繡轂雕鞍驟。朱簾半卷，單衣初試，清明時候。破暖輕風，弄晴微雨，欲無還有。賣花聲過盡，斜陽院落，紅成陣、飛鴛甃。玉佩丁東別後。悵佳期、參差難又。名韁利鎖，天還知道，和天也瘦。花下重門，柳邊深巷，不堪回首。念多情但有，當時皓月，向人依舊。
沁園春
作者：秦觀
朝代：宋

宿靄迷空，膩雲籠日，晝景漸長。正蘭皋泥潤，誰家燕喜，蜜脾香少，觸處蜂忙。盡日無人簾幕掛，更風遞遊絲時過牆。微雨後，有桃愁杏怨，紅淚淋浪。風流寸心易感，但依依佇立，回盡柔腸。念小奩瑤鑑，重勻絳蠟，玉籠金斗，時熨沈香。柳下相將遊冶處，便回首青樓成異鄉。相憶事，縱蠻箋萬疊，難寫微茫。
河傳
作者：秦觀
朝代：宋

恨眉醉眼。甚輕輕覰著，神魂迷亂。常記那回，小曲闌干西畔。鬢雲松、羅襪剗。丁香笑吐嬌無限。語軟聲低，道我何曾慣。雲雨未諧，早被東風吹散。悶損人、天不管。
河傳
作者：秦觀
朝代：宋

亂花飛絮。又望空鬥合，離人愁苦。那更夜來，一霎薄情風雨。暗掩將、春色去。籬枯壁盡因誰做。若說相思，佛也眉兒聚。莫怪為伊，底死縈腸惹肚。為沒教、人恨處。
醉蓬萊
作者：秦觀
朝代：宋

見揚州獨有，天下無雙，號為瓊樹。占斷天風，歲花開兩次。九朵一苞，攢成環玉，心似珠璣綴。瓣瓣玲瓏，枝枝潔淨，世上無花類。冷露朝凝，香風遠送，信是瓊瑤貴。料得天宮有，此地久難留住。翰苑才人，貴家公子，都要看花去。莫吝金錢，好尋詩伴，日日花前醉。
長相思
作者：秦觀
朝代：宋

鐵甕城高，蒜山渡闊，幹雲十二層樓。開尊待月，掩箔披風，依然燈火揚州。綺陌南頭。記歌名宛轉，鄉號溫柔。曲檻俯清流。想花陰、誰系蘭舟。念悽絕秦弦，感深荊賦，相望幾許凝愁。勤勤裁尺素，奈雙魚、難渡瓜洲。曉鑑堪羞。潘鬢點、吳霜漸稠。幸於飛、鴛鴦未老，不應同是悲秋。
青門飲
作者：秦觀
朝代：宋

風起雲間，雁橫天末，嚴城畫角，梅花三奏。塞草西風，凍雲籠月，窗外曉寒輕透。人去香猶在，孤衾長閒餘繡。恨與宵長，一夜薰爐，添盡香獸。前事空勞回首。雖夢斷春歸，相思依舊。湘瑟聲沈，庾梅信斷，誰念畫眉人瘦。一句難忘處，怎忍辜、耳邊輕咒。任人攀折，可憐又學，章臺楊柳。
風流子
作者：秦觀
朝代：宋

東風吹碧草，年華換、行客老滄洲。見梅吐舊英，柳搖新綠，惱人春色，還上枝頭。寸心亂，北隨雲黯黯，東逐水悠悠。斜日半山，暝煙兩岸，數聲橫笛，一葉扁舟。青門同攜手，前歡記、渾似夢裡揚州。誰念斷腸南陌，回首西樓。算天長地久，有時有盡，奈何綿綿，此恨難休。擬待倩人說與，生怕人愁。
鵲橋仙
作者：秦觀
朝代：宋

纖雲弄巧，飛星傳恨，銀漢迢迢暗度。金風玉露一相逢，便勝卻、人間無數。柔情似水，佳期如夢，忍顧鵲橋歸路。兩情若是長久時，又豈在、朝朝暮暮。
和陶渊明归去来辞
作者：秦观
朝代：宋

归去来兮，眷眷怀归今得归。念我生之多艰，心知免而犹悲。天风飘兮余迎，海月炯兮余追。省已空之忧患，疑是梦而复非。及我家于中途，儿女欣而牵衣。望松楸而长恸，悲心极而更微。升沉几何，岁月如奔。嗟我宿昔，通籍璧门。赐金虽尽，给札尚存。愧此散木，缪为牺尊。属党论之云兴，雷霆发乎威颜。淮南谪于天庖，予小子其何安。岁七官而五谴，越鬼门之幽关。化猿鹤之有日，讵国光之复观。忽大明之生东，释累囚而北还。酾天汉而一洗，觉宇宙之随宽。归去来兮，请逍遥于至游！内取足于一身，复从物兮何求？荣莫荣于不辱，乐莫乐于无忧。乡人告予以有年，黍稷郁乎盈畴。止有弊庐，泛有扁舟。濯余足兮寒泉，振余衣兮古丘。洞胸中之滞碍，眇云散而风流。识此行之匪祸，乃造物之馀休。已矣哉！桔槔仰无已，时举觞自属聊淹留！汝今不已将安之？封侯既绝念，仙事亦难期。依先茔而洒扫，从稚子而耘耔。修杜康之废祠，补由庚之亡诗。为太平之兴老，幅巾待尽更奚疑！
曾子固哀词
作者：秦观
朝代：宋

皇受命而熙洽兮，实千祀而一时。
协气鬰而四塞兮，与盛德其俱升。
麟凤出而旁午兮，犹氤氲而扶舆。
笃生我公兮，以文章为世师。
公神禹之苗裔兮，肇子爵而鄫封。
逮去邑而为氏兮，季叶汩其南征。
祖骞翔而绩着兮，考蜷跼而文鸣。
公既生而多艰兮，踵祖武而好修。
既轻车又良御兮，遂大放乎厥词。
发天人之奥秘兮，约六艺而成章。
元气含而未泄兮，洞芒芴而窅冥。
挽天河而一泻兮，物应手而华昌。
揖扬马使先路兮，咸告公曰不敢。
彼崔蔡之纷纷兮，孰云窥其藩翰。
辰来迟而去速兮，固前修以跋疐。
方盘礴而上征兮，遽相羊而补外。
皇揆公之忠诚兮，即商墟而赐环。
紬史谍乎东观兮，裁诰命乎西垣。
典章绝而復作兮，世争睹而快先。
正经纬乎终古兮，配维斗而昭然。
变化诡而难常兮，虽司命其或昧。
忽遭艰而去国兮，遂衔哀而即世。
述作纷其具存兮，怅爽灵之焉诣。
信百年不斯须兮，遒电灭而焱逝。
天不憗遗一老兮，固搢绅之所伤。
矧不肖以薄技兮，早获进于门墙。
路贯江而修阻兮，曾莫奠乎酒浆。
悲填膺而茀鬰兮，聊自託于斯文。
曾子固哀词
作者：秦观
朝代：宋

皇受命而熙洽兮，实千祀而一时。协气郁而四塞兮，与盛德其俱升。麟凤出而旁午兮，犹氤氲而扶舆。笃生我公兮，以文章为世师。公神禹之苗裔兮，肇子爵而鄫封。逮去邑而为氏兮，季叶汩其南征。祖骞翔而绩著兮，考蜷局而文鸣。公既生而多艰兮，踵祖武而好修。既轻车又良御兮，遂大放乎厥词。发天人之奥秘兮，约六艺而成章。元气含而未泄兮，洞芒芴而窅冥。挽天河而一泻兮，物应手而华昌。揖扬马使先路兮，咸告公曰不敢。彼崔蔡之纷纷兮，孰云窥其藩翰。辰来迟而去速兮，固前修以跋疐。方盘礴而上征兮，遽相羊而补外。皇揆公之忠诚兮，即商墟而赐环。紬史谍乎东观兮，裁诰命乎西垣。典章绝而复作兮，世争睹而快先。正经纬乎终古兮，配维斗而昭然。变化诡而难常兮，虽司命其或昧。忽遭艰而去国兮，遂衔哀而即世。述作纷其具存兮，怅爽灵之焉诣。信百年不斯须兮，遒电灭而焱逝。天不慭遗一老兮，固搢绅之所伤。矧不肖以薄技兮，早获进于门墙。路贯江而修阻兮，曾莫奠乎酒浆。悲填膺而茀郁兮，聊自托于斯文。
曾子固哀词
作者：秦观
朝代：宋

皇受命而熙洽兮，实千祀而一时。协气郁而四塞兮，与盛德其俱升。麟凤出而帝午兮，犹氤氲而扶舆。笃生我公兮，以文章为世师。公神禹之苗裔兮，肇子爵而鄫封。逮去邑而为氏兮，季叶汨其南征。祖骞翔而绩著兮，考蜷局而文鸣。公既生而多艰兮，踵祖武而好修。既轻车又良御兮，遂大放乎厥词。发天人之奥秘兮，约六艺而成章。元气含而未泄兮，洞芒芴而窅冥。挽天河而一泻兮，物应手而华昌。揖扬马使先路兮，咸告公曰不敢。彼崔蔡之纷纷兮，孰云窥其藩翰。辰来迟而去速兮。固前修以跋疐。方盘礡而上征兮，遽相羊而补外。皇揆公之忠诚兮，即商墟而赐环。紬史谍乎东观兮，裁诰命乎西垣。典章绝而复作兮，世争睹而快先。正经纬乎终古兮，配维斗而昭然。变化诡而难常兮，虽司命其或昧。忽遭艰而去国兮，遂衔哀而即世。述作纷其具存兮，怅爽露之焉诣。信百年不斯须兮，遒电灭而焱逝。天不憖遗一老兮，固缙绅之所伤。矧不肖以薄技兮，早获进於门墙。路贯江而修阻兮，曾莫奠乎酒浆。悲填膺而茀郁兮，聊自托於斯文。
添春色醉乡春
作者：秦观
朝代：宋

唤起一声人悄。衾冷梦寒窗晓。瘴雨过，海棠晴，春色又添多少。社瓮酿成微笑。半缺癭瓢共舀。觉健倒，急投床，醉乡广大人间小。
龙井题名记
作者：秦观
朝代：宋

元丰二年，中秋后一日，余自吴兴来杭，东还会稽。龙井有辨才大师，以书邀余入山。比出郭，日已夕，航湖至普宁，遇道人参寥，问龙井所遣篮舆，则曰：“以不时至，去矣。” 是夕，天宇开霁，林间月明，可数毫发。遂弃舟，从参寥策杖并湖而行。出雷峰，度南屏，濯足于惠因涧，入灵石坞，得支径上风篁岭，憩于龙井亭，酌泉据石而饮之。自普宁凡经佛寺十五，皆寂不闻人声。道旁庐舍，灯火隐显，草木深郁，流水激激悲鸣，殆非人间之境。行二鼓，始至寿圣院，谒辨才于朝音堂，明日乃还。
鎖窗寒·瑣寒窗
作者：程先
朝代：宋

雨洗紅塵，雲迷翠麓，小車難去。淒涼感慨，未有今年春暮。想曲江水邊麗人，影沈香歇誰為主。但兔葵燕麥，風前搖盪，徑花成土。空被多情苦。慶會難逢，少年幾許。紛紛沸鼎，負了青陽百五。待何時、重享太平，典衣貰酒相爾汝。算蘭亭、有此歡娛，又卻悲今古。
亨泉詞
作者：程公許
朝代：宋

有閟兮寒泉，運而往兮幾何年。
地靈兮啟秀，不我後兮不我先。
川媚珠兮圓折，蓮吐岫兮便娟。
坤文郁兮瑞世，所思邈兮西都之虞淵。
芳至今兮未沫，世載英兮昌維。
其已考槃兮山之阿，龜何以兮食只。
築之垣兮登登，忽而凹兮窈而深。
累甓兮尋丈，刳木兮虛心。
木爲仁兮仁者靜，水閡險兮中不失信。
矧生數兮土以培，固受命兮獨也正。
孰牖兮孰窒，孰導兮觱沸。
否傾以亨兮繄所遭，余何喪兮何得。
美人兮委蛇，泂酌兮永歌。
昔泥不食兮匪我吝，今渫可汲兮湛不波。
韋絕編兮堂上，晤三聖兮惝怳。
有孚兮坎習，不窮兮井養。
消息兮盈虛，道之體兮易之象。
沛吾輈兮八荒，志拯溺兮靡遑。
雞鳴喈喈兮霜月曉，紛紜歸夢兮殷轆轤之下銀床。
萬家兮渴飲，渺千里兮相望。
猿奚悲兮鶴奚怨，旱欲霖兮川欲航。
功成兮不居，媲彼泉兮有常。
纓可濯兮滄浪，鯉可羞兮漢之姜。
修綆兮汲古，涴新學兮肺腸。
美人兮歸何時，樂莫樂兮舊鄉。
仙谷詞送別西憲楊少卿奉祠東歸
作者：程公許
朝代：宋

攬飛雲兮遐思，軼迅飈兮流目。
涪之水兮渺瀰，祕殊境兮仙谷。
彼僊谷兮何有，辟埃氛兮泬寥。
森幽篁兮擁翠，蓊嘉栢兮相樛。
路窈窕兮山盤紆，田可稼兮谿可漁。
谷中人兮歸何時，霧冥冥兮雨霏霏。
人心洪濤兮衝君航，世途羊腸兮隤君馬。
盍舍策兮停橈，聊相羊兮田野。
蘭室兮蕙裯，鶴舞兮猿嗥。
君歸來兮何樂，澹無取兮焉求。
敷床兮千萬軸，問何如兮嶽之麓。
慨視世兮搶攘，忍潔身兮幽獨。
谷中人兮無淹留，靄膚寸兮澤九州。
芳菲菲兮未沫，期歲晚兮逍遥。
和陸放翁笑詩呈雲端子
作者：程公許
朝代：宋

道人身佩含景蒼精龍，灑落不與流俗同。
酒酣興逸不覺一捧腹，那似義府有刀藏其中。
人間萬事誰醜復誰好，兒童何知不必便驚倒。
試問虎溪三士之樂如此不，霜寒夜永勿遣虛觥籌。
念奴嬌
作者：程公許
朝代：宋

曉涼散策，恨西風不貸，一池殘綠。誰與冰輪撝玉斧，恰好今宵圓足。樹杪翻光，莎庭轉影，零亂昆臺玉。蕩胸清露，閒須澆下醽醁。休問湖海飄零，老人心事，似倚巖枯木。萬里親知應健否，脈脈此情誰屬。世慮難平，天高難問，倚遍闌干曲。不妨隨寓，買園催種松竹。
擬九頌·其一
作者：程公許
朝代：宋

龍吟兮九淵，鶴唳兮九天。
飛僊兮下寥闊，鶴可馭兮龍可鞭。
白雲兮坌谷，飛泉兮鳴筑。
掇瑶草兮帝庭，搴瓊林兮木末。
問老僊兮何爲，珠庭宴兮悅怡。
啟瓊笈兮探道帙，盼靈童兮往授之。
粲僊李兮芳奕葉，主斯文兮千歲期。
維嵩嶽兮峻極，繄甫申兮孕質。
彼圩頂兮尼丘，非毓聖兮何述。
偉茲山兮萬仞，獨載英兮一家。
下培塿兮何有，上帝閽兮可排。
龍奮髯兮翔騫，鶴整翮兮褊褼。
灑瓢滴兮澤苗槁，何蕙帳兮吾久淹。
擬九頌·其七
作者：程公許
朝代：宋

滄海兮渺瀰，杳莫見兮津涯。
愕風濤兮澒洞，問靈皇兮何之。
天蒼蒼兮正色，水混混兮相接。
何人心兮過險，陡平陸兮震懾。
維水流兮不盈，縱涉險兮心亨。
亦可載兮可溺，毋以弱兮意輕。
兀漏舟兮彭湃，矧維楫兮不戒。
羌左重兮右輕，曾何恃兮弗敗。
引余袂兮褰余裳，整余柂兮屹余檣。
舟中人兮乃心一，險可濟兮患可防。
乘流兮上下，如平武兮康莊。
思古人兮莫我遌，志尊堯兮慨以慷。
固天命兮有當，繄人謀兮允臧。
擬九頌·其三
作者：程公許
朝代：宋

修眉兮連娟，曼翠靄兮麻源。
君門獰兮九虎，蹇予留兮三年。
三峨之山兮遠萬里，見似人兮胡不喜。
半輪秋兮促公歸，空高徑兮班屐齒。
蹈夷險兮一心，既何戚兮何欣。
忍較功兮曲突，莽蒼狗兮白雲。
清風颯兮綺疏，明月耿兮庭徐。
紛縹帙兮插架，尚青衿兮來趨。
渺天涯兮延佇，時與拂兮蠹魚。
雪堂兮躬耕，萬古兮芳馨。
匪天窮兮人厄，九鼎重兮斯文。
擬九頌·其二
作者：程公許
朝代：宋

馳余馬兮南北，慨永懷兮故國。
豈喬木兮吾敬，繄世臣兮取則。
許史兮金張，煜煜兮煌煌。
薰天兮富貴，達觀兮粃糠。
水有源兮木有本，傳不傳兮天若吝。
彼高密兮崇門，後何稱兮子孫。
維指李兮蟠根，光萬丈兮斯文。
父子兮昆弟，面命兮叮嚀。
闖戶兮車不停軌，滿堂兮烜朱與紫。
顧所重兮未然，寧以彼兮易此。
佩禮義兮服詩書，保厥美兮久不渝。
百世兮嗣守，張赫奕兮吾閭。
守一經兮範金石，寧鄭公兮專通儒。
擬九頌·其五
作者：程公許
朝代：宋

貌棱層兮心潔貞，玉韞質兮金作聲。
芙蓉冠兮獨立，佩寶璐兮繽紛。
胡拳拳兮石友，期歲晚兮相守。
瞠俗眼兮老醜，自心知兮堅久。
彼平泉兮森離立，紛品第兮羅甲乙。
吾何嗜兮狷介，寧與汝兮同癖。
琴書兮左右，龜鶴兮前後。
覿面兮崢嶸，忘言兮一笑。
泰山兮非大，拳石兮非小。
體無不具兮，性何不有。
喦喦兮層霄，藹膚寸兮澤九州。
時卷舒兮爲世，亙古今兮獨超。
擬九頌·其八
作者：程公許
朝代：宋

東方兮煌煌，烜吾目兮晨光。
耳翰音兮三唱，屏羣英兮遠藏。
攬衣兮起起，危檻兮徙倚。
寧餐華兮學僊，何炙背兮誇美。
衆鼾睡兮昏莫知，我心惻兮獨徘徊。
胡羲馭兮不少尼，恐君行兮迫崦嵫。
晞余髮兮扶桑，騁余乘兮暘谷。
翫咸池兮洗光，佇閶闔兮開鑰。
建采旄兮飛虹，駕蜿蜒兮八龍。
鸞鳳兮前導，靈鳥兮後從。
於微閭兮發軔，景未仄兮帝宮。
及曜靈兮未晏，尚察余兮從容。
擬九頌·其六
作者：程公許
朝代：宋

葵傾心兮向陽，車導迷兮指南。
彼赫曦兮麗晝，奚信耳兮銅盤。
路通行兮九軌，奚窘步兮媻姍。
理有窒兮必通，物無幽兮不闡。
懿君子兮姱修，曾何心兮獨善。
曼余目兮流觀，瞻咫尺兮威顔。
慨冥行兮一世，撫余衷兮獨安。
惟納約兮自牖，苟牆面兮孰誘。
擁前旒兮余察，昏擿埴兮余考。
周道兮如砥，君子兮所履。
彼矇叟兮何知，跬步兮千里。
倚檻兮永歌，君門九重兮奈何。
倚皇明兮寤鑒，蹈前修兮不頗。
沁園春
作者：程公許
朝代：宋

萬里飄萍，送江入海，過古潤州。正羈懷無奈，憑高縱覽，濛濛煙雨，簇簇漁舟。南北區分，江山形勝，憂憤令人扶上樓。沈凝久，任斜飛雪片，急灑貂裘。英風追想孫劉。似黑白兩奩棋未收。把煙霞饒與，坡仙米老，丹青難覓，摩詰營邱。鬥野號風，海門殘照，長與人間管領愁。憑誰問，借天河一挽，洗甲兵休。
述九頌·其一
作者：程公許
朝代：宋

五氣兮順行，萬彙兮嘉生。
繄人兮有異，毓其秀兮最靈。
紛總總兮橫目，何一濁兮一清。
豈后皇兮爾私，命曰賢兮粹精。
雖才品兮靡易，匪先覺兮曷程。
誕空桑兮開有殷，崧嶽降兮周之禎。
矧皇運兮配天，作之輔兮差肩。
藹遺芳兮簡編，屹柱石兮多賢。
眷指李兮嫡裔，祖柱下兮老僊。
扶輿兮瑞霧，溶洩兮非煙。
鞭鸞兮馭鶴，抉雲漢兮來九天。
粲文瑞兮郁郁，帝所賫兮坤軸。
經天兮日星，緯地兮嶽瀆。
綿萬禩兮不泯，爲生民兮耳目。
述九頌·其九
作者：程公許
朝代：宋

天門開兮九重，爛鈎陳兮紫宮。
烜舜瞳兮萬里，穆五絃兮從容。
予唱兮孰和，勞心兮𢥞𢥞。
渺煙塵兮蕭瑟，慨世途兮荆棘。
上帝兮孔仁，賫予兮良弼。
金碧波兮漲漪淪，妖氛洗兮景氣新。
皇軫思兮六合，佇公來兮經營。
天蒼兮地厚，日月兮悠久。
民命兮以延，國脈兮以壽。
雲鬅鬙兮僊者家，瑶之臺兮戶瓊玖。
飯寶屑兮醴玄霜，脯擘麟兮果梨棗。
馭鶴兮鞭龍，故山兮春風。
吾誰侶兮赤松，匪上玄兮曷從。
撫塵劫兮浩蕩，燕鈞天兮樂融。
長接引兮羣品，與龍漢兮無窮。
述九頌·其二
作者：程公許
朝代：宋

岷山兮五嶽丈人，大江兮四瀆之尊。
羌鬰積兮佳氣，固人物兮載英。
環兩川兮千里，何江鄉兮專媺。
匯千頃兮玻瓈，龍與鶴兮集止。
山之隠者聃耳孫，子正見兮楊氏女。
乘汎景兮軼罡風，藹僊蹤兮山之趾。
稟帝命兮叢霄，聊世人兮游戲。
五男子兮翹英，今嶢嶢兮鼎峙。
彼談遷兮世史官，悵有歉兮晜及季。
真人兮高翔，盼塵寰兮粃糠。
憫俗兮惛瞀，蹇余佩兮熒煌。
老翁泉兮龍鶴之雲，前蘇後李兮藹芳馨。
岷可礪兮江可竭，不可沫兮英與靈。
述九頌·其五
作者：程公許
朝代：宋

蘿門兮薜戶，宛其姝兮靜女。
撫瑶瑟兮清歌，歌不絕兮如縷。
事君子兮歲幾何，薺非甘兮蘗非苦。
金石兮貞心，恩深兮雨露。
豔半額兮姱倡，豈娥眉兮能嫵。
山之顛兮虎豹嗥，波洶洶兮蛟龍饕。
君欲行兮孰導，隠余思兮鬰陶。
願一列兮無從，首倦櫛兮頻搔。
寶輅兮瑶轍，道阻兮積雪。
君何志兮遠遊，危斷綏兮惙惙。
歲冉冉兮將遒，蹇奚淹兮山椒。
愕噦鳳兮戾止，曰有詔兮汝謀。
日有食兮仍曜，景有晏兮復朝。
苟蓀薆兮弗諼，聊延佇兮中洲。
述九頌·其八
作者：程公許
朝代：宋

一之日兮周正，建子兮良辰。
黄鐘兮起律，魯臺兮望雲。
氣機兮翕闢，往來兮不停。
皇揆予兮初度，秉幼志兮潔貞。
延日月兮察幽，睎雨露兮瀹氛。
蓀拳拳兮余愛，何險艱兮弛勤。
與蓀違兮星紀，思專專兮曷已。
九折臂兮成醫，信情質兮可恃。
端策兮以占，有孚兮韋編。
陰極兮陽復，豈賢運兮不然。
矧甲子兮一周，測天度兮循環。
丹臺兮定錄，壽紀兮日延。
理無窒兮不亨，物去故兮就新。
蠖屈兮求信，根之歸兮再榮。
彼涸陰兮毓質，亦忍俟兮陽春。
洪鈞兮密庸，播物兮無垠。
開八荒兮壽域，如華胥兮大庭。
述九頌·其四
作者：程公許
朝代：宋

郊見帝兮琮璜，瑟彼瓚兮流斯黄。
物有專兮靈粹，寧糅雜兮尋常。
懿君子兮毓德，可蠡測兮藴藏。
稟堪輿兮間氣，學遠紹兮皇王。
探墜緒兮鄒魯，集臯夔兮衆芳。
俗薆薆兮要艾，紛余佩兮蘭纕。
衆襜襜兮冶服，爛余裳兮織襄。
石渠兮紫橐，斗樞兮萬閣。
持衆美兮效君，寧濡跡兮康國。
世惛惛兮莫吾與，矯茲媚兮私處。
畦於閭兮珣琪，藝瓊蔬兮玄圃。
暖晴旭兮養和，霏瑞霧兮來下。
苟昭質兮莫虧，猶可遺兮遠者。
及羲鞭兮未晏，導帝之兮軌路。
亨泉词
作者：程公许
朝代：宋

有閟兮寒泉，运而往兮几何年。
地灵兮启秀，不我后兮不我先。
川媚珠兮圆折，莲吐岫兮便娟。
坤文郁兮瑞世，所思邈兮西都之虞渊。
芳至今兮未沫，世载英兮昌维。
其已考槃兮山之阿，龟何以兮食只。
筑之垣兮登登，忽而凹兮窈而深。
累甓兮寻丈，刳木兮虚心。
木为仁兮仁者静，水阂险兮中不失信。
矧生数兮土以培，固受命兮独也正。
孰牖兮孰窒，孰导兮觱沸。
否倾以亨兮繄所遭，余何丧兮何得。
美人兮委蛇，泂酌兮永歌。
昔泥不食兮匪我吝，今渫可汲兮湛不波。
韦绝编兮堂上，晤三圣兮惝怳。
有孚兮坎习，不穷兮井养。
消息兮盈虚，道之体兮易之象。
沛吾辀兮八荒，志拯溺兮靡遑。
鸡鸣喈喈兮霜月晓，纷纭归梦兮殷辘轳之下银床。
万家兮渴饮，渺千里兮相望。
猿奚悲兮鹤奚怨，旱欲霖兮川欲航。
功成兮不居，媲彼泉兮有常。
缨可濯兮沧浪，鲤可羞兮汉之姜。
修绠兮汲古，涴新学兮肺肠。
美人兮归何时，乐莫乐兮旧乡。
亨泉词
作者：程公许
朝代：宋

有閟兮寒泉，运而往兮几何年。地灵兮启秀，不我后兮不我先。川媚珠兮圆折，莲吐岫兮便娟。坤文郁兮瑞世，所思邈兮西都之虞渊。芳至今兮未沫，世载英兮昌维。其已考槃兮山之阿，龟何以兮食只。筑之垣兮登登，忽而凹兮窈而深。累甓兮寻丈，刳木兮虚心。木为仁兮仁者静，水阂险兮中不失信。矧生数兮土以培，固受命兮独也正。孰牖兮孰窒，孰导兮觱沸。否倾以亨兮繄所遭，余何丧兮何得。美人兮委蛇，泂酌兮永歌。昔泥不食兮匪我吝，今渫可汲兮湛不波。韦绝编兮堂上，晤三圣兮惝恍。有孚兮坎习，不穷兮井养。消息兮盈虚，道之体兮易之象。沛吾辀兮八荒，志拯溺兮靡遑。鸡鸣喈喈兮霜月晓，纷纭归梦兮殷辘轳之下银床。万家兮渴饮，渺千里兮相望。猿奚悲兮鹤奚怨，旱欲霖兮川欲航。功成兮不居，媲彼泉兮有常。缨可濯兮沧浪，鲤可羞兮汉之姜。修绠兮汲古，涴新学兮肺肠。美人兮归何时，乐莫乐兮旧乡。
仙谷词送别西宪杨少卿奉祠东归
作者：程公许
朝代：宋

揽飞云兮遐思，轶迅飈兮流目。
涪之水兮渺瀰，秘殊境兮仙谷。
彼僊谷兮何有，辟埃氛兮泬寥。
森幽篁兮拥翠，蓊嘉栢兮相樛。
路窈窕兮山盘纡，田可稼兮溪可渔。
谷中人兮归何时，雾冥冥兮雨霏霏。
人心洪涛兮衝君航，世途羊肠兮隤君马。
盍舍策兮停桡，聊相羊兮田野。
兰室兮蕙裯，鹤舞兮猿嗥。
君归来兮何乐，澹无取兮焉求。
敷床兮千万轴，问何如兮岳之麓。
慨视世兮抢攘，忍洁身兮幽独。
谷中人兮无淹留，霭肤寸兮泽九州。
芳菲菲兮未沫，期岁晚兮逍遥。
仙谷词送别西宪杨少卿奉祠东归
作者：程公许
朝代：宋

揽飞云兮遐思，轶迅飙兮流目。涪之水兮渺瀰，秘殊境兮仙谷。彼仙谷兮何有，辟埃氛兮泬寥。森幽篁兮拥翠，蓊嘉柏兮相樛。路窈窕兮山盘纡，田可稼兮溪可渔。谷中人兮归何时，雾冥冥兮雨霏霏。人心洪涛兮冲君航，世途羊肠兮隤君马。盍舍策兮停桡，聊相羊兮田野。兰室兮蕙裯，鹤舞兮猿嗥。君归来兮何乐，澹无取兮焉求。敷床兮千万轴，问何如兮岳之麓。慨视世兮抢攘，忍洁身兮幽独。谷中人兮无淹留，霭肤寸兮泽九州。芳菲菲兮未沫，期岁晚兮逍遥。
和陆放翁笑诗呈云端子
作者：程公许
朝代：宋

道人身佩含景苍精龙，洒落不与流俗同。酒酣兴逸不觉一捧腹，那似义府有刀藏其中。人间万事谁丑复谁好，儿童何知不必便惊倒。试问虎溪三士之乐如此不，霜寒夜永勿遣虚觥筹。
和陆放翁笑诗呈云端子
作者：程公许
朝代：宋

道人身佩含景苍精龙，洒落不与流俗同。
酒酣兴逸不觉一捧腹，那似义府有刀藏其中。
人间万事谁丑復谁好，儿童何知不必便惊倒。
试问虎溪三士之乐如此不，霜寒夜永勿遣虚觥筹。
拟九颂 其一 龙鹤山
作者：程公许
朝代：宋

龙吟兮九渊，鹤唳兮九天。飞仙兮下寥阔，鹤可驭兮龙可鞭。白云兮坌谷，飞泉兮鸣筑。掇瑶草兮帝庭，搴琼林兮木末。问老仙兮何为，珠庭宴兮悦怡。启琼笈兮探道帙，盼灵童兮往授之。粲仙李兮芳奕叶，主斯文兮千岁期。维嵩岳兮峻极，繄甫申兮孕质。彼圩顶兮尼丘，非毓圣兮何述。伟兹山兮万仞，独载英兮一家。下培塿兮何有，上帝阍兮可排。龙奋髯兮翔骞，鹤整翮兮褊褼。洒瓢滴兮泽苗槁，何蕙帐兮吾久淹。
拟九颂 其二 通德门
作者：程公许
朝代：宋

驰余马兮南北，慨永怀兮故国。岂乔木兮吾敬，繄世臣兮取则。许史兮金张，煜煜兮煌煌。薰天兮富贵，达观兮秕糠。水有源兮木有本，传不传兮天若吝。彼高密兮崇门，后何称兮子孙。维指李兮蟠根，光万丈兮斯文。父子兮昆弟，面命兮叮咛。闯户兮车不停轨，满堂兮烜朱与紫。顾所重兮未然，宁以彼兮易此。佩礼义兮服诗书，保厥美兮久不渝。百世兮嗣守，张赫奕兮吾闾。守一经兮范金石，宁郑公兮专通儒。
拟九颂 其八 朝阳阁
作者：程公许
朝代：宋

东方兮煌煌，烜吾目兮晨光。耳翰音兮三唱，屏群英兮远藏。揽衣兮起起，危槛兮徙倚。宁餐华兮学仙，何炙背兮誇美。众鼾睡兮昏莫知，我心恻兮独徘徊。胡羲驭兮不少尼，恐君行兮迫崦嵫。晞余发兮扶桑，骋余乘兮旸谷。玩咸池兮洗光，伫阊阖兮开钥。建采旄兮飞虹，驾蜿蜒兮八龙。鸾凤兮前导，灵鸟兮后从。于微闾兮发轫，景未仄兮帝宫。及曜灵兮未晏，尚察余兮从容。
拟九颂 其六 南阁
作者：程公许
朝代：宋

葵倾心兮向阳，车导迷兮指南。彼赫曦兮丽昼，奚信耳兮铜盘。路通行兮九轨，奚窘步兮媻姗。理有窒兮必通，物无幽兮不阐。懿君子兮姱修，曾何心兮独善。曼余目兮流观，瞻咫尺兮威颜。慨冥行兮一世，抚余衷兮独安。惟纳约兮自牖，苟墙面兮孰诱。拥前旒兮余察，昏擿埴兮余考。周道兮如砥，君子兮所履。彼矇叟兮何知，跬步兮千里。倚槛兮永歌，君门九重兮奈何。倚皇明兮寤鉴，蹈前修兮不颇。
拟九颂·其一
作者：程公许
朝代：宋

龙吟兮九渊，鹤唳兮九天。
飞僊兮下寥阔，鹤可驭兮龙可鞭。
白云兮坌谷，飞泉兮鸣筑。
掇瑶草兮帝庭，搴琼林兮木末。
问老僊兮何为，珠庭宴兮悦怡。
启琼笈兮探道帙，盼灵童兮往授之。
粲僊李兮芳奕叶，主斯文兮千岁期。
维嵩岳兮峻极，繄甫申兮孕质。
彼圩顶兮尼丘，非毓圣兮何述。
伟兹山兮万仞，独载英兮一家。
下培塿兮何有，上帝阍兮可排。
龙奋髯兮翔骞，鹤整翮兮褊褼。
洒瓢滴兮泽苗槁，何蕙帐兮吾久淹。
拟九颂·其二
作者：程公许
朝代：宋

驰余马兮南北，慨永怀兮故国。
岂乔木兮吾敬，繄世臣兮取则。
许史兮金张，煜煜兮煌煌。
熏天兮富贵，达观兮粃糠。
水有源兮木有本，传不传兮天若吝。
彼高密兮崇门，后何称兮子孙。
维指李兮蟠根，光万丈兮斯文。
父子兮昆弟，面命兮叮咛。
闯户兮车不停轨，满堂兮烜朱与紫。
顾所重兮未然，宁以彼兮易此。
佩礼义兮服诗书，保厥美兮久不渝。
百世兮嗣守，张赫奕兮吾闾。
守一经兮范金石，宁郑公兮专通儒。
拟九颂·其八
作者：程公许
朝代：宋

东方兮煌煌，烜吾目兮晨光。
耳翰音兮三唱，屏羣英兮远藏。
揽衣兮起起，危槛兮徙倚。
宁餐华兮学僊，何炙背兮夸美。
众鼾睡兮昏莫知，我心恻兮独徘徊。
胡羲驭兮不少尼，恐君行兮迫崦嵫。
晞余髮兮扶桑，骋余乘兮旸谷。
翫咸池兮洗光，伫阊阖兮开钥。
建采旄兮飞虹，驾蜿蜒兮八龙。
鸾凤兮前导，灵鸟兮后从。
于微闾兮发轫，景未仄兮帝宫。
及曜灵兮未晏，尚察余兮从容。
拟九颂·其六
作者：程公许
朝代：宋

葵倾心兮向阳，车导迷兮指南。
彼赫曦兮丽昼，奚信耳兮铜盘。
路通行兮九轨，奚窘步兮媻姗。
理有窒兮必通，物无幽兮不阐。
懿君子兮姱修，曾何心兮独善。
曼余目兮流观，瞻咫尺兮威颜。
慨冥行兮一世，抚余衷兮独安。
惟纳约兮自牖，苟墙面兮孰诱。
拥前旒兮余察，昏擿埴兮余考。
周道兮如砥，君子兮所履。
彼蒙叟兮何知，跬步兮千里。
倚槛兮永歌，君门九重兮奈何。
倚皇明兮寤鉴，蹈前修兮不颇。
拟九颂·龙鹤山
作者：程公许
朝代：宋

龙吟兮九渊，鹤唳兮九天。飞仙兮下寥阔，鹤可驭兮龙可鞭。白云兮坌谷，飞泉兮鸣筑。掇瑶草兮帝庭，搴琼林兮木末。问老仙兮何为，珠庭宴兮悦怡。启琼笈兮探道帙，盼灵童兮往授之。粲仙李兮芳奕叶，主斯文兮千岁期。维嵩岳兮峻极，繄甫申兮孕质。彼圩顶兮尼丘，非毓圣兮何述。伟兹山兮万仞，独载英兮一家。下培塿兮何有，上帝阍兮可排。龙奋髯兮翔骞，鹤整翮兮褊褼。洒瓢滴兮泽苗槁，何蕙帐兮吾久淹。驰余马兮南北，慨永怀兮故国。岂乔木兮吾敬，繄世臣兮取则。许史兮金张，煜煜兮煌煌。薰天兮富贵，达观兮秕糠。水有源兮木有本，传不传兮天若吝。彼高密兮崇门，后何称兮子孙。维指李兮蟠根，光万丈兮斯文。父子兮昆弟，面命兮叮咛。闯户兮车不停轨，满堂兮烜朱与紫。顾所重兮未然，宁以彼兮易此。佩礼义兮服诗书，保厥美兮久不渝。百世兮嗣守，张赫奕兮吾闾。守一经兮范金石，宁郑公兮专通儒。修眉兮连娟，曼翠霭兮麻源。君门狞兮九虎，蹇予留兮三年。三峨之山兮远万里，见似人兮胡不喜。半轮秋兮促公归，空高径兮班屐齿。蹈夷险兮一心，既何戚兮何欣。忍较功兮曲突，莽苍狗兮白云。清风飒兮绮疏，明月耿兮庭徐。纷缥帙兮插架，尚青衿兮来趋。渺天涯兮延伫，时与拂兮蠹鱼。雪堂兮躬耕，万古兮芳馨。匪天穷兮人厄，九鼎重兮斯文。水平湖兮溶溶，雁鸣秋兮雍雍。气相求兮声相应，渺万里兮葭葺丛。晴云淡兮天宇清，行不乱兮字纵横。伊美人兮心和平，韵埙篪兮锦绣文。湖光澹兮酒温卮，鉴湖影兮烛须眉。纵百坡兮何聚散，如此水兮涅不缁。彼弋人兮奚慕，何南北兮定处。袅袅兮秋风，潇潇兮夜雨。飞鸣兮向阳，何心兮稻粱。望层空兮接羽，友鸿鹄兮高翔。貌棱层兮心洁贞，玉韫质兮金作声。芙蓉冠兮独立，佩宝璐兮缤纷。胡拳拳兮石友，期岁晚兮相守。瞠俗眼兮老丑，自心知兮坚久。彼平泉兮森离立，纷品第兮罗甲乙。吾何嗜兮狷介，宁与汝兮同癖。琴书兮左右，龟鹤兮前后。觌面兮峥嵘，忘言兮一笑。泰山兮非大，拳石兮非小。体无不具兮，性何不有。岩岩兮层霄，蔼肤寸兮泽九州。时卷舒兮为世，亘古今兮独超。葵倾心兮向阳，车导迷兮指南。彼赫曦兮丽昼，奚信耳兮铜盘。路通行兮九轨，奚窘步兮媻姗。理有窒兮必通，物无幽兮不阐。懿君子兮姱修，曾何心兮独善。曼余目兮流观，瞻咫尺兮威颜。慨冥行兮一世，抚余衷兮独安。惟纳约兮自牖，苟墙面兮孰诱。拥前旒兮余察，昏擿埴兮余考。周道兮如砥，君子兮所履。彼矇叟兮何知，跬步兮千里。倚槛兮永歌，君门九重兮奈何。倚皇明兮寤鉴，蹈前修兮不颇。沧海兮渺瀰，杳莫见兮津涯。愕风涛兮澒洞，问灵皇兮何之。天苍苍兮正色，水混混兮相接。何人心兮过险，陡平陆兮震慑。维水流兮不盈，纵涉险兮心亨。亦可载兮可溺，毋以弱兮意轻。兀漏舟兮彭湃，矧维楫兮不戒。羌左重兮右轻，曾何恃兮弗败。引余袂兮褰余裳，整余柂兮屹余樯。舟中人兮乃心一，险可济兮患可防。乘流兮上下，如平武兮康庄。思古人兮莫我遌，志尊尧兮慨以慷。固天命兮有当，繄人谋兮允臧。东方兮煌煌，烜吾目兮晨光。耳翰音兮三唱，屏群英兮远藏。揽衣兮起起，危槛兮徙倚。宁餐华兮学仙，何炙背兮誇美。众鼾睡兮昏莫知，我心恻兮独徘徊。胡羲驭兮不少尼，恐君行兮迫崦嵫。晞余发兮扶桑，骋余乘兮旸谷。玩咸池兮洗光，伫阊阖兮开钥。建采旄兮飞虹，驾蜿蜒兮八龙。鸾凤兮前导，灵鸟兮后从。于微闾兮发轫，景未仄兮帝宫。及曜灵兮未晏，尚察余兮从容。桑枝绿兮麦齐腰，醴泉山下兮春和柔。有美一人兮山之曲，薜荔屋兮蕙裯。溪流兮清浏，岚霭兮秾秀。鸟语韵兮清风，花气馥兮晴昼。山中人兮衮绣衣，汎滥游兮憺忘归。溉千顷兮芳茝，艺百亩兮留夷。岁暮兮华实，折以遗兮所思。怀渺渺兮何极，时不可兮再得。丹凤兮飞飞，何两美兮未合。山中人兮忍淹留，皇渴伫兮石田秋。乐行兮忧违，余心兮焉求。草萋碧兮日婉娩，炯四目兮余袂挽。披霞缊兮紬琼编，倚仙翁兮与周旋。乐莫乐兮醴泉之墅，役薪水兮公忍余弃。凌汎景兮从之游，渺下顾兮一稊米。
明禋进戒诗
作者：程公许
朝代：宋

于赫圆宰，视听自民。惟圣能飨，非德莫亲。乃眷炎宋，受命以仁。十有三叶，涵海毓春。德厚流光，施及吾君。历数有归，兆协大横。性笃孝恭，天纵睿神。思皇帝统，积累艰勤。譬彼菑田，是播是耘。遗大朕躬，曷其敢宁。嗣训九年，端拱严宸。权纲复归，如日宣精。奸憸投荒，耆哲扬廷。与物更始，三载惟寅。宗祀戒期，历吉中辛。孚号万方，以肃先庚。饬我玉币，洁我粢盛。秋霖淫泆，俄浃六旬。法宫祗惧，虔祈百灵。炉沉未烬，如谷应声。飙籁号起，雾祲敛昏。凡百执事，肄习彬彬。戊辰斋居，弥竭精纯。昧旦盛服，天仗肃陈。爰趋殊庭，溯瞻九闳。眷我道祖，凝神窈冥。浚发灵源，流福无垠。旋跸清庙，感恻蒿焄。端冕对越，秉心著存。暨入祢室，有涕其零。僾若有见，忾如有闻。景纬陆离，瑞霭轮囷。乃备法驾，玉轪金轮。苍龙载驱，和鸾锵鸣。黄纛晅昼，翠蕤梢云。还复斋寝，以须肇禋。重屋启邃，八牖彻扃。秸席纯敷，蜡炬交荧。金石森列，豆笾苾芬。有雨其？，激电震霆。先事以戒，升奠而停。皇心益祗，惕若持盈。上帝降鉴，富媪式凭。二后严配，五帝侍轩。陛级陟降，食饮乐欣。礼仪既备，廷列九宾。宣旨辍贺，免御端门。天降威灵，宁不震惊。省咎宸扆，肆眚八纮。相古肆祀，酒冽牡骍。托物荐忱，惟德之馨。玉带之图，奉高所营。盖第圜水，入自昆崙。辩说舛驳，舛厥本源。若稽皇祐，裁自帝尊。合祛参侑，不渎不烦。维时泰和，穆穆迓衡。尚劳圣虑，抑加鸿名。制诏罪己，千古日星。其在于今，履运艰屯。经躔错度，水旱荐臻。寇盗虔刘，公私窭贫。国论轇轕，政条放纷。所宜急急，补坏支倾。皇帝明哲，问学日新。夔夔翼翼，是究是询。广内九重，方丈八珍。采翠眩转，尊罍溢醇。皇情泊然，尧采若颦。沓来封章，敷列典坟。旰不遑食，坐或达晨。虽躬其劬，未凝厥勋。因飨而思，咎證之频。天诱帝衷，跻之乾淳。天启神断，旋乾转坤。抵龟蔽志，扬号列绅。若古有训，股肱惟人。进退以礼，艰哉选抡。匪余则私，弛弛必更。皤皤一老，为世重轻。毋徐其驱，扰我心旌。奚蠹莫理，奚坠莫撑。孰枉而陟，孰贤而湮。孰道之同，而返丘园。迟汝之来，秉我化钧。莫莫葛藟，芘其本根。有来赞祼，麟趾振振。时庸展亲，金帛脤膰。慨昔急难，在原脊令。岂不尔矜，义或夺恩。盍考故实，以厚人伦。言路之辟，公论以信。谁窒其来，岁久积堙。亦既疏瀹，源清则亨。毋厌其鲠，而其佞言。药石我爱，醪醴我醒。好恶之岐，治忽以分。民亦劳止，鲂尾其赪。托之守宰，尔抚尔循。边以警闻，皇皇算缗。吏缘为奸，星火急征。慨彼嘉殖，耗于螣螟。戢贪禁苛，前令盖申。祁祁中原，百年荆榛。天狼耀芒，较昔则狞。摲我边关，歼我边氓。汔可小休，亦人之情。傥得少暇，修其政刑。毋宁玩愒，以纵鲸吞。维是四端，急甚救焚。天何言哉，警戒谆谆。仁爱之心，与父母均。皇帝曰咨，尔公尔卿。其左右我，以经以纶。鼎雉申儆，中兴有殷。云汉惧灾，王化复行。维思无邪，负扆有铭。敢不参倚，日省吾身。我阙汝规，毋我逢迎。渊冰虎尾，始终一诚。神示神考，宁不我听。百臣司蕝，虔恭骏奔。跪诵祝册，如帝其聆。式稽周颂，进戒九阍。敬之敬之，毋圯于成。海深岳崇，不废涓尘。图易于艰，渝险而平。天锡帝寿，如古大椿。天祚景运，万亿子孙。臣虽不敏，知力于文。泚笔以俟，矢歌维清。
述九颂 其一 毓粹
作者：程公许
朝代：宋

五气兮顺行，万汇兮嘉生。繄人兮有异，毓其秀兮最灵。纷总总兮横目，何一浊兮一清。岂后皇兮尔私，命曰贤兮粹精。虽才品兮靡易，匪先觉兮曷程。诞空桑兮开有殷，崧岳降兮周之祯。矧皇运兮配天，作之辅兮差肩。蔼遗芳兮简编，屹柱石兮多贤。眷指李兮嫡裔，祖柱下兮老仙。扶舆兮瑞雾，溶泄兮非烟。鞭鸾兮驭鹤，抉云汉兮来九天。粲文瑞兮郁郁，帝所赍兮坤轴。经天兮日星，纬地兮岳渎。绵万祀兮不泯，为生民兮耳目。
述九颂 其九 侣真
作者：程公许
朝代：宋

天门开兮九重，烂钩陈兮紫宫。烜舜瞳兮万里，穆五弦兮从容。予唱兮孰和，劳心兮？？。渺烟尘兮萧瑟，慨世途兮荆棘。上帝兮孔仁，赍予兮良弼。金碧波兮涨漪沦，妖氛洗兮景气新。皇轸思兮六合，伫公来兮经营。天苍兮地厚，日月兮悠久。民命兮以延，国脉兮以寿。云鬅鬙兮仙者家，瑶之台兮户琼玖。饭宝屑兮醴玄霜，脯擘麟兮果梨枣。驭鹤兮鞭龙，故山兮春风。吾谁侣兮赤松，匪上玄兮曷从。抚尘劫兮浩荡，燕钧天兮乐融。长接引兮群品，与龙汉兮无穷。
述九颂 其二 载英
作者：程公许
朝代：宋

岷山兮五岳丈人，大江兮四渎之尊。羌郁积兮佳气，固人物兮载英。环两川兮千里，何江乡兮专美。汇千顷兮玻瓈，龙与鹤兮集止。山之隐者聃耳孙，子正见兮杨氏女。乘汎景兮轶罡风，蔼仙踪兮山之趾。禀帝命兮丛霄，聊世人兮游戏。五男子兮翘英，今峣峣兮鼎峙。彼谈迁兮世史官，怅有歉兮昆及季。真人兮高翔，盼尘寰兮秕糠。悯俗兮惛瞀，蹇余佩兮荧煌。老翁泉兮龙鹤之云，前苏后李兮蔼芳馨。岷可砺兮江可竭，不可沫兮英与灵。
述九颂 其五 亮节
作者：程公许
朝代：宋

萝门兮薜户，宛其姝兮静女。抚瑶瑟兮清歌，歌不绝兮如缕。事君子兮岁几何，荠非甘兮檗非苦。金石兮贞心，恩深兮雨露。艳半额兮姱倡，岂娥眉兮能妩。山之颠兮虎豹嗥，波汹汹兮蛟龙饕。君欲行兮孰导，隐余思兮郁陶。愿一列兮无从，首倦栉兮频搔。宝辂兮瑶辙，道阻兮积雪。君何志兮远游，危断绥兮惙惙。岁冉冉兮将遒，蹇奚淹兮山椒。愕哕凤兮戾止，曰有诏兮汝谋。日有食兮仍曜，景有晏兮复朝。苟荪薆兮弗谖，聊延伫兮中洲。
述九颂 其八 纪生
作者：程公许
朝代：宋

一之日兮周正，建子兮良辰。黄钟兮起律，鲁台兮望云。气机兮翕辟，往来兮不停。皇揆予兮初度，秉幼志兮洁贞。延日月兮察幽，睎雨露兮瀹氛。荪拳拳兮余爱，何险艰兮弛勤。与荪违兮星纪，思专专兮曷已。九折臂兮成医，信情质兮可恃。端策兮以占，有孚兮韦编。阴极兮阳复，岂贤运兮不然。矧甲子兮一周，测天度兮循环。丹台兮定录，寿纪兮日延。理无窒兮不亨，物去故兮就新。蠖屈兮求信，根之归兮再荣。彼涸阴兮毓质，亦忍俟兮阳春。洪钧兮密庸，播物兮无垠。开八荒兮寿域，如华胥兮大庭。
述九颂 其四 耀德
作者：程公许
朝代：宋

郊见帝兮琮璜，瑟彼瓒兮流斯黄。物有专兮灵粹，宁糅杂兮寻常。懿君子兮毓德，可蠡测兮蕴藏。禀堪舆兮间气，学远绍兮皇王。探坠绪兮邹鲁，集皋夔兮众芳。俗薆薆兮要艾，纷余佩兮兰纕。众襜襜兮冶服，烂余裳兮织襄。石渠兮紫橐，斗枢兮万阁。持众美兮效君，宁濡迹兮康国。世惛惛兮莫吾与，矫兹媚兮私处。畦于闾兮珣琪，艺琼蔬兮玄圃。暖晴旭兮养和，霏瑞雾兮来下。苟昭质兮莫亏，犹可遗兮远者。及羲鞭兮未晏，导帝之兮轨路。
述九颂·其一
作者：程公许
朝代：宋

五气兮顺行，万彙兮嘉生。
繄人兮有异，毓其秀兮最灵。
纷总总兮横目，何一浊兮一清。
岂后皇兮尔私，命曰贤兮粹精。
虽才品兮靡易，匪先觉兮曷程。
诞空桑兮开有殷，崧岳降兮周之祯。
矧皇运兮配天，作之辅兮差肩。
蔼遗芳兮简编，屹柱石兮多贤。
眷指李兮嫡裔，祖柱下兮老僊。
扶舆兮瑞雾，溶洩兮非烟。
鞭鸾兮驭鹤，抉云汉兮来九天。
粲文瑞兮郁郁，帝所赍兮坤轴。
经天兮日星，纬地兮岳渎。
绵万禩兮不泯，为生民兮耳目。
述九颂·其九
作者：程公许
朝代：宋

天门开兮九重，烂鈎陈兮紫宫。
烜舜瞳兮万里，穆五絃兮从容。
予唱兮孰和，劳心兮𢥞𢥞。
渺烟尘兮萧瑟，慨世途兮荆棘。
上帝兮孔仁，赍予兮良弼。
金碧波兮涨漪沦，妖氛洗兮景气新。
皇轸思兮六合，伫公来兮经营。
天苍兮地厚，日月兮悠久。
民命兮以延，国脉兮以寿。
云鬅鬙兮僊者家，瑶之台兮户琼玖。
饭宝屑兮醴玄霜，脯擘麟兮果梨枣。
驭鹤兮鞭龙，故山兮春风。
吾谁侣兮赤松，匪上玄兮曷从。
抚尘劫兮浩荡，燕钧天兮乐融。
长接引兮羣品，与龙汉兮无穷。
述九颂·其二
作者：程公许
朝代：宋

岷山兮五岳丈人，大江兮四渎之尊。
羌鬰积兮佳气，固人物兮载英。
环两川兮千里，何江乡兮专媺。
汇千顷兮玻瓈，龙与鹤兮集止。
山之隠者聃耳孙，子正见兮杨氏女。
乘泛景兮轶罡风，蔼僊踪兮山之趾。
禀帝命兮丛霄，聊世人兮游戏。
五男子兮翘英，今峣峣兮鼎峙。
彼谈迁兮世史官，怅有歉兮晜及季。
真人兮高翔，盼尘寰兮粃糠。
悯俗兮惛瞀，蹇余佩兮荧煌。
老翁泉兮龙鹤之云，前苏后李兮蔼芳馨。
岷可砺兮江可竭，不可沫兮英与灵。
述九颂·其五
作者：程公许
朝代：宋

萝门兮薜户，宛其姝兮静女。
抚瑶瑟兮清歌，歌不绝兮如缕。
事君子兮岁几何，荠非甘兮蘗非苦。
金石兮贞心，恩深兮雨露。
艳半额兮姱倡，岂娥眉兮能妩。
山之颠兮虎豹嗥，波汹汹兮蛟龙饕。
君欲行兮孰导，隠余思兮鬰陶。
愿一列兮无从，首倦栉兮频搔。
宝辂兮瑶辙，道阻兮积雪。
君何志兮远游，危断绥兮惙惙。
岁冉冉兮将遒，蹇奚淹兮山椒。
愕哕凤兮戾止，曰有诏兮汝谋。
日有食兮仍曜，景有晏兮復朝。
苟荪薆兮弗谖，聊延伫兮中洲。
述九颂·其八
作者：程公许
朝代：宋

一之日兮周正，建子兮良辰。
黄钟兮起律，鲁台兮望云。
气机兮翕闢，往来兮不停。
皇揆予兮初度，秉幼志兮洁贞。
延日月兮察幽，睎雨露兮瀹氛。
荪拳拳兮余爱，何险艰兮弛勤。
与荪违兮星纪，思专专兮曷已。
九折臂兮成医，信情质兮可恃。
端策兮以占，有孚兮韦编。
阴极兮阳復，岂贤运兮不然。
矧甲子兮一周，测天度兮循环。
丹台兮定录，寿纪兮日延。
理无窒兮不亨，物去故兮就新。
蠖屈兮求信，根之归兮再荣。
彼涸阴兮毓质，亦忍俟兮阳春。
洪钧兮密庸，播物兮无垠。
开八荒兮寿域，如华胥兮大庭。
述九颂·其四
作者：程公许
朝代：宋

郊见帝兮琮璜，瑟彼瓒兮流斯黄。
物有专兮灵粹，宁糅杂兮寻常。
懿君子兮毓德，可蠡测兮藴藏。
禀堪舆兮间气，学远绍兮皇王。
探坠绪兮邹鲁，集皋夔兮众芳。
俗薆薆兮要艾，纷余佩兮兰纕。
众襜襜兮冶服，烂余裳兮织襄。
石渠兮紫橐，斗枢兮万阁。
持众美兮效君，宁濡迹兮康国。
世惛惛兮莫吾与，矫兹媚兮私处。
畦于闾兮珣琪，艺琼蔬兮玄圃。
暖晴旭兮养和，霏瑞雾兮来下。
苟昭质兮莫亏，犹可遗兮远者。
及羲鞭兮未晏，导帝之兮轨路。
述九颂·毓粹
作者：程公许
朝代：宋

五气兮顺行，万汇兮嘉生。繄人兮有异，毓其秀兮最灵。纷总总兮横目，何一浊兮一清。岂后皇兮尔私，命曰贤兮粹精。虽才品兮靡易，匪先觉兮曷程。诞空桑兮开有殷，崧岳降兮周之祯。矧皇运兮配天，作之辅兮差肩。蔼遗芳兮简编，屹柱石兮多贤。眷指李兮嫡裔，祖柱下兮老仙。扶舆兮瑞雾，溶泄兮非烟。鞭鸾兮驭鹤，抉云汉兮来九天。粲文瑞兮郁郁，帝所赍兮坤轴。经天兮日星，纬地兮岳渎。绵万祀兮不泯，为生民兮耳目。岷山兮五岳丈人，大江兮四渎之尊。羌郁积兮佳气，固人物兮载英。环两川兮千里，何江乡兮专美。汇千顷兮玻瓈，龙与鹤兮集止。山之隐者聃耳孙，子正见兮杨氏女。乘汎景兮轶罡风，蔼仙踪兮山之趾。禀帝命兮丛霄，聊世人兮游戏。五男子兮翘英，今峣峣兮鼎峙。彼谈迁兮世史官，怅有歉兮昆及季。真人兮高翔，盼尘寰兮秕糠。悯俗兮惛瞀，蹇余佩兮荧煌。老翁泉兮龙鹤之云，前苏后李兮蔼芳馨。岷可砺兮江可竭，不可沫兮英与灵。天不椓兮斯文，寄命脉兮哲人。烂咸阳兮焰虐，不可燬兮六经。苟日月兮可晦，何天地兮长存。言不文兮行不远，义欲正兮词欲赡。学之荒兮气之浮，匪艰深兮必蹇浅。公昔来兮帝旁，佩琼蕤兮云锦裳。六龙兮伏轸，从之兮彩凰。悯世兮溷浊，下扫兮不祥。屈宋兮导前，卿云兮翼后。韩柳兮并驰，杜李兮齐骤。建安七子兮随行，江左诸谢兮罗左右。抗吾旃兮典籍场，轶吾毂兮风雅囿。探金匮兮秘图，掞国华兮册书。范金石兮扬律吕，散人世兮犹绪馀。民之生兮有司命，彼指南兮亦有车。秉斯印兮千万寿，后有觉兮余楷模。郊见帝兮琮璜，瑟彼瓒兮流斯黄。物有专兮灵粹，宁糅杂兮寻常。懿君子兮毓德，可蠡测兮蕴藏。禀堪舆兮间气，学远绍兮皇王。探坠绪兮邹鲁，集皋夔兮众芳。俗薆薆兮要艾，纷余佩兮兰纕。众襜襜兮冶服，烂余裳兮织襄。石渠兮紫橐，斗枢兮万阁。持众美兮效君，宁濡迹兮康国。世惛惛兮莫吾与，矫兹媚兮私处。畦于闾兮珣琪，艺琼蔬兮玄圃。暖晴旭兮养和，霏瑞雾兮来下。苟昭质兮莫亏，犹可遗兮远者。及羲鞭兮未晏，导帝之兮轨路。萝门兮薜户，宛其姝兮静女。抚瑶瑟兮清歌，歌不绝兮如缕。事君子兮岁几何，荠非甘兮檗非苦。金石兮贞心，恩深兮雨露。艳半额兮姱倡，岂娥眉兮能妩。山之颠兮虎豹嗥，波汹汹兮蛟龙饕。君欲行兮孰导，隐余思兮郁陶。愿一列兮无从，首倦栉兮频搔。宝辂兮瑶辙，道阻兮积雪。君何志兮远游，危断绥兮惙惙。岁冉冉兮将遒，蹇奚淹兮山椒。愕哕凤兮戾止，曰有诏兮汝谋。日有食兮仍曜，景有晏兮复朝。苟荪薆兮弗谖，聊延伫兮中洲。蚩尤旗兮飞炱，天狗堕兮隐雷。天运兮日蹙，目涨兮氛埃。一失兮一得，孰强兮孰弱。莽三垂兮骨纵横，恣强敌兮横奔突。天万里兮杳莫知，何一朝兮飞羽愕。皇乃眷兮西顾，怆赤子兮何负。白驹兮来思，忍空谷兮逸豫。有俶兮东方，千骑兮煌煌。淑旂兮绥章，往钦兮汝臧。膏余车兮秣余马，迟汝不来兮盍整余驾。忽雾塞兮飙回，梗绿林兮辚藉。不我后兮我前，幸劫灾兮天假。怒辙兮徒劳，鼎鱼兮焉逃。民生兮何尤，膏火兮煎熬。蛟涎兮脱祸，父母兮鞠我。集雁兮中洲，作之屏兮蜀之左。内讧兮外阻，谁禦兮谁拒。肤寸兮郁遥岑，先一州兮后天下。奫沦兮泽有水，渺莫窥兮涯涘。鼓之雷兮嘘之风，沛万里兮流莫止。潏涛澜兮汎东洋，张乾纲兮翕坤纪。渺观兮古今，贤运兮齐轨。狼跋兮其胡，赤舄兮几几。东征兮迟迟，滔滔兮不归。归来兮何时，绣裳兮衮衣。美人兮嫭好，思不见兮令人老。昔与余兮成言，忍弃之兮异道。九疑兮缅哉，重华兮宴娭。苍龙兮峙阙，岧峣兮帝台。蕙裯兮芷幄，从之兮九垓。麾青虬兮以梁，骖孔鸾兮以驾。霭云旃兮缤纷，恍松乔兮来御。步咫尺兮帝轩，帝一笑兮何言。恍流盼兮下土，扫埃氛兮九埏。余左兮汝右，余先兮汝后。汝作朕兮股肱，拜稽首兮皇万寿。一之日兮周正，建子兮良辰。黄钟兮起律，鲁台兮望云。气机兮翕辟，往来兮不停。皇揆予兮初度，秉幼志兮洁贞。延日月兮察幽，睎雨露兮瀹氛。荪拳拳兮余爱，何险艰兮弛勤。与荪违兮星纪，思专专兮曷已。九折臂兮成医，信情质兮可恃。端策兮以占，有孚兮韦编。阴极兮阳复，岂贤运兮不然。矧甲子兮一周，测天度兮循环。丹台兮定录，寿纪兮日延。理无窒兮不亨，物去故兮就新。蠖屈兮求信，根之归兮再荣。彼涸阴兮毓质，亦忍俟兮阳春。洪钧兮密庸，播物兮无垠。开八荒兮寿域，如华胥兮大庭。天门开兮九重，烂钩陈兮紫宫。烜舜瞳兮万里，穆五弦兮从容。予唱兮孰和，劳心兮？？。渺烟尘兮萧瑟，慨世途兮荆棘。上帝兮孔仁，赍予兮良弼。金碧波兮涨漪沦，妖氛洗兮景气新。皇轸思兮六合，伫公来兮经营。天苍兮地厚，日月兮悠久。民命兮以延，国脉兮以寿。云鬅鬙兮仙者家，瑶之台兮户琼玖。饭宝屑兮醴玄霜，脯擘麟兮果梨枣。驭鹤兮鞭龙，故山兮春风。吾谁侣兮赤松，匪上玄兮曷从。抚尘劫兮浩荡，燕钧天兮乐融。长接引兮群品，与龙汉兮无穷。
沁園春
作者：程和仲
朝代：宋

呼伯雅來，滿進松精，致壽於公。況富矣錦囊，吟邊得句，森然武庫，書裡稱雄。亭長新封，畝宮雅趣，一笑侯王名位穹。閒官守，任平章批抹，明月清風。年年申慶桑蓬。幸至節今晨恰又逢。想靄靄其祥，瑞雲闓兆，綿綿之算，線日增紅。一段文章，三千功行，名在長生寶籙中。人間窄，待驂鸞駕鶴，上祝融峰。
四代好宴清都
作者：程垓
朝代：宋

翠幕东风早。兰窗梦，又被莺声惊觉。起来空对，平阶弱絮，满庭芳草。厌厌未欣怀抱。记柳外、人家曾到。凭画阑、那更春好花好酒好人好。春好尚恐阑珊，花好又怕，飘零难保。直饶酒好□渑未抵意中人好。相逢尽拚醉倒。况人与、才情未老。又岂关、春去春来，花愁花恼。
如夢令
作者：程垓
朝代：宋

風入藕花翻動。夜氣與香俱縱。月又帶風來，涼意一襟誰共。情重。情重。可惜短宵無夢。
念奴嬌
作者：程垓
朝代：宋

秋風秋雨，正黃昏、供斷一窗愁絕。帶減衣寬誰念我，難忍重城離別。轉枕褰帷，挑燈整被，總是相思切。知他別後，負人多少風月。不是怨極愁濃，只愁重見了，相思難說。料得新來魂夢裡，不管飛來蝴蝶。排悶人間，寄愁天上，終有歸時節。如今無奈，亂雲依舊千疊。
愁倚闌·春光好
作者：程垓
朝代：宋

山無數，雨蕭蕭。路迢迢。不似芙蓉城下去，柳如腰。夢隨春絮飄飄。知他在、第幾朱橋。說與杜鵑休喚，怕魂銷。
愁倚闌·春光好
作者：程垓
朝代：宋

春猶淺，柳初芽。杏初花。楊柳杏花交影處，有人家。玉窗明暖烘霞。小屏上、水遠山斜。昨夜酒多春睡重，莫驚他。
憶秦娥
作者：程垓
朝代：宋

情脈脈。半黃橙子和香擘。和香擘。分明記得，袖香薰窄。別來人遠關山隔。見梅不忍和花摘。和花摘。有書無雁，寄誰歸得。
憶秦娥
作者：程垓
朝代：宋

愁無語。黃昏庭院黃梅雨。黃梅雨。新愁一寸，舊愁千縷。杜鵑叫斷空山苦。相思欲計人何許。一重雲斷，一重山阻。
憶秦娥
作者：程垓
朝代：宋

青門深。海棠開盡春陰陰。春陰陰。萬重雲水，一寸歸心。玉樓深鎖煙消沈。知他何日同登臨。同登臨。待收紅淚，細說如今。
折紅英·擷芳詞
作者：程垓
朝代：宋

桃花暖。楊花亂。可憐朱戶春強半。長記憶。探芳日。笑憑郎肩，殢紅偎碧。惜惜惜。春宵短。離腸斷。淚痕長向東風滿。憑青翼。問訊息。花謝春歸，幾時來得。憶憶憶。
折红英
作者：程垓
朝代：宋

桃花暖。杨花乱。可怜朱户春强半。长记忆。探芳日。笑凭郎肩，＿红偎碧。惜惜惜。
春宵短。离肠断。泪痕长向东风满。凭青翼。问消息。花谢春归，几时来得。忆忆忆。
摊破江城子
作者：程垓
朝代：宋

娟娟霜月又侵门。对黄昏。怯黄昏。愁把梅花，独自泛清尊。酒又难禁花又恼，漏声远，一更更，总断魂。断魂。断魂。不堪闻。被半温。香半温。睡也睡也，睡不稳、谁与温存。只有床前、红独伴啼痕。一夜无眠连晓角，人瘦也，比梅花，瘦几分。
攤破南鄉子
作者：程垓
朝代：宋

休賦惜春詩。留春住、說與人知。一年已負東風瘦，說愁說恨，數期數刻，只望歸時。莫怪杜鵑啼。真個也、喚得人歸。歸來休恨花開了，梁間燕子，且教知道，人也雙飛。
攤破江城子·江城梅花引
作者：程垓
朝代：宋

娟娟霜月又侵門。對黃昏。怯黃昏。愁把梅花，獨自泛清尊。酒又難禁花又惱，漏聲遠，一更更，總斷魂。斷魂。斷魂。不堪聞。被半溫。香半溫。睡也睡也，睡不穩、誰與溫存。只有床前、紅燭伴啼痕。一夜無眠連曉角，人瘦也，比梅花，瘦幾分。
最高樓
作者：程垓
朝代：宋

舊時心事，說著兩眉羞。長記得、憑肩遊。緗裙羅襪桃花岸，薄衫輕扇杏花樓。幾番行，幾番醉，幾番留。也誰料、春風吹已斷。又誰料、朝雲飛亦散。天易老，恨難酬。蜂兒不解知人苦，燕兒不解說人愁。舊情懷，消不盡，幾時休。
木蘭花慢
作者：程垓
朝代：宋

倩嬌鶯奼燕，說不盡、此時情。正小院春闌，芳園畫鎖，人去花零。憑高試回望眼，奈遙山遠水隔重雲。誰遣風狂雨橫，便教無計留春。誰知雁杳與鴻冥。自難寄丁寧。縱柳院顰深，桃門笑在，知屬何人。衣篝幾回忘了，奈殘香、猶有舊時燻。空使風頭卷絮，為他飄蕩花城。
桃源憶故人
作者：程垓
朝代：宋

粉霜拂拂凝香砌。醞釀梅花天氣。月上小窗如水。冷浸人無寐。平生可慣閒憔悴。擔負新愁不起。消遣夜長無計。只倚薰香睡。
水龍吟
作者：程垓
朝代：宋

夜來風雨匆匆，故園定是花無幾。愁多愁極，等閒孤負，一年芳意。柳困花慵，杏青梅小，對人容易。算好春長在，好花長見，元只是、人憔悴。回首池南舊事。恨星星、不堪重記。如今但有，看花老眼，傷時清淚。不怕逢花瘦，只愁怕、老來風味。待繁紅亂處，留雲借月，也須拼醉。
洞庭春色/沁园春
作者：程垓
朝代：宋

锦字亲裁，泪巾偷裛，细说旧时。记笑桃门巷，妆窥宝靥，弄花庭前，香湿罗衣。几度相随游冶去，任月细风尖犹未归。多少事，有垂杨眼见，红烛心知。如今事都过也，但赢得、双鬓成丝。叹半妆红豆，相思有分，两分青镜，重合难期。惆怅一春飞絮，梦悠飏教人分付谁。销魂处，又梨花雨暗，半掩重扉。
清平樂
作者：程垓
朝代：宋

山城桃李。催促春無幾。日日為花須早起。猶□惜花無計。阿誰留得春風。長教繞綠圍紅。莫遣十分芳意，輸他萬點愁容。
清平樂
作者：程垓
朝代：宋

秋香誰買。散入琉璃界。點綴小紅全不礙。還卻鉛華餘債。夜來月底相期。一枝未覺香遲。恰似青綾帳底，絳羅初試裙兒。
清平樂
作者：程垓
朝代：宋

疏疏整整。風急花無定。紅燭照筵寒欲凝。時見篩簾玉影。夜深明月籠紗。醉歸涼麵香料。猶有惜梅心在，滿庭誤作吹花。
清平樂
作者：程垓
朝代：宋

綠深紅少。柳外橫橋小。雙燕不知幽夢好。驚起碧窗春曉。起來瞢�┒嗍薄�玉臺金鏡慵移。多少春愁未說，卻來閒數花枝。
滿江紅
作者：程垓
朝代：宋

門掩垂楊，寶香度、翠簾重疊。春寒在，羅衣初試，素肌猶卻。薄靄籠花天欲暮，小風送角聲初咽。但獨褰、幽幌悄無言，傷初別。衣上雨，眉間月。滴不盡，顰空切。羨棲梁歸燕，入簾雙蝶。愁緒多於花絮亂，柔腸過似丁香結。問甚時、重理錦囊書，從頭說。
烏夜啼
作者：程垓
朝代：宋

牆外雨肥梅子，階前水繞荷花。陰陰庭戶薰風滿，水紋簟、怯菱芽。春盡難憑燕語，日長惟有蜂衛。沈香火冷珠簾暮，個人在、碧窗紗。
烏夜啼
作者：程垓
朝代：宋

楊柳拖煙漠漠，梨花浸月溶溶。吹香院落春還盡，憔悴立東風。只道芳時易見，誰知密約難通。芳園繞遍無人問，獨自拾殘紅。
烏夜啼
作者：程垓
朝代：宋

白酒欺人易醉，黃花笑我多愁。一年只有秋光好，獨自卻悲秋。風急常吹夢去，月遲多為人留。半黃橙子和詩卷，空自伴床頭。
烏夜啼
作者：程垓
朝代：宋

綠外深深柳巷，紅間曲曲花樓。一春想見貪遊冶，不道有人愁。三月東風易老，幾宵明月難留。酴醿白盡窗前也，還肯醉來否。
烏夜啼
作者：程垓
朝代：宋

靜院槐風綠漲，小窗梅雨黃垂。欲看春事留連處，惟有夜寒知。魂夢長閒消午醉，掃花共坐風涼。歸來窗北有胡床。興在羲皇以上。
無悶
作者：程垓
朝代：宋

天與多才，不合更與，殢柳憐花情分。甚總為才情，惱人方寸。早是春殘花褪。也不料、一春都成病。自失笑，因甚腰圍半減，珠淚頻搵。難省。也怨天、也自恨。怎免千般思忖。倩人說與，又卻不忍。拼了一生愁悶。又只恐、愁多無人問。到這裡，天也憐人，看他穩也不穩。
玉漏遲
作者：程垓
朝代：宋

一春渾不見，那堪又是，花飛時節。忍對危欄數曲，暮雲千疊。門外星星柳眼，看還似、當時風月。愁萬結。憑誰為我，殷勤低說。不是慣卻春心，奈新燕傳情，舊鶯饒舌。冷篆餘香，莫放等閒消歇。縱使繁紅褪盡，猶有、荼䕷堪折。魂夢切。如今不奈，飛來蝴蝶。
瑤階草
作者：程垓
朝代：宋

空山子規叫，月破黃昏冷。簾幕風輕，綠暗紅又盡。自從別後，粉消香膩，一春成病。那堪晝閒日永。恨難整。起來無語，綠萍破處池光淨。悶理殘妝，照花獨自憐瘦影。睡來又怕，飲來越醉，醒來卻悶。看誰似我孤令。
眼兒媚
作者：程垓
朝代：宋

一枝煙雨瘦東牆。真個斷人腸。不為天寒日暮，誰憐水遠山長。相思月底，相思竹外，猶自禁當。只恐玉樓貪夢，輸他一夜清香。
破陣子
作者：程垓
朝代：宋

小小紅泥院宇，深深翠色屏帷。簇定燻爐酥酒軟，門外東風寒不知。恰疑三月時。釵影半欹綠子，歌聲輕度紅兒。醉裡不愁更漏斷，更要梅花看幾枝。起來霜月低。
謁金門
作者：程垓
朝代：宋

風陣陣。吹落楊花無定。酒病厭厭三月盡。花檀紅自隱。新綠軒窗清潤。月影又移牆影。手拈青梅無處問。一春長悶損。
謁金門
作者：程垓
朝代：宋

花簇簇。觸眼萬條垂玉。小院春深窗鎖綠。水沈風斷續。明月又侵樓曲。羞向枕囊拘束。只待夜深清影足。醉來花底宿。
謁金門
作者：程垓
朝代：宋

花半溼。一霎晚雲籠密。天氣未佳風又急。小庭愁獨立。酒病起來無力。懊惱篆煙鎖碧。一餉春情無處覓。小屏山數尺。
謁金門
作者：程垓
朝代：宋

春夜雨。催潤柳塘花塢。小院深深門幾許。畫簾香一縷。獨立晚庭凝佇。細把花枝閒數。燕子不來天欲暮。說愁無處所。
謁金門
作者：程垓
朝代：宋

春悄悄。紅到一枝先巧。酒入半腮微帶卯。粉寒香未飽。芳意枝頭偏鬧。困盡蜂須鶯爪。擬倩玉纖和露拗。情多愁易攪。
謁金門
作者：程垓
朝代：宋

烏帽側。行遍杏花春色。野意青青分隴麥。人家煙水隔。春事莫催行客。彈指青梅堪摘。醉倚暮天江拍拍。雨晴沙路白。
謁金門
作者：程垓
朝代：宋

濃睡醒。驚對一簾秋影。桐葉乍零風不定。半窗疏雨影。愁與年光不盡。老入星星雙鬢。只擬上樓尋遠信。雁遙煙水暝。
長相思
作者：程垓
朝代：宋

對重陽。感重陽。身在西風天一方。年年人斷腸。景淒涼。客淒涼。縱有黃花祗異鄉。晚雲連夢長。
長相思
作者：程垓
朝代：宋

酒孤斟。客孤吟。戲馬臺荒露草深。英雄何處尋。愛登臨。莫登臨。定是愁來關客心。暮天煙水沈。
長相思
作者：程垓
朝代：宋

風敲窗。雨敲窗。窗外芭蕉雲作幢。聲聲愁對床。剔銀缸。點銀缸。夢採芙蓉隔一江。幾時蝴蝶雙。
雪獅兒
作者：程垓
朝代：宋

斷雲低晚，輕煙帶暝，風驚羅幕。數點梅花，香倚雪窗搖落。紅爐對謔。正酒面、瓊穌初削。雲屏暖，不知門外，月寒風惡。迤邐慵雲半掠。笑盈盈、閒弄寶箏絃索。暖極生春，已向橫波先覺。花嬌柳弱。漸倚醉、要人摟著。低告託。早把被香薰卻。
鵲橋仙
作者：程垓
朝代：宋

角聲吹月，風聲落枕，夢與柔腸俱斷。誰教當日太情濃，颺不下、新愁一段。黃花開了，梅花開未，曾約那時相見。莫教容易負幽期，怕真個、孤他淚眼。
點絳唇
作者：程垓
朝代：宋

梅雨收黃，暑風依舊閒庭院。露荷輕顫。只有香浮面。掛起西窗，月澹無人見。幽情遠。隨釵低扇。好個涼方便。
念奴嬌
作者：程大昌
朝代：宋

冰容玉格，笑桃杏、非是閨幃裝束。待要舒華那更管，朔氣凝波僵木。五鬣山松，萬年宮樹，僅僅存餘綠。一枝寄贈，教渠知道春復。寧解車馬成蹊，高標宜雪月，仍便溪谷。縱有知聞，誰辦得、駕野凌寒秉燭。盡更荒閒，終難掩抑，風裡香千斛。林坰興盡，此時鼎味翻足。
念奴嬌
作者：程大昌
朝代：宋

海角懷人，長誤喜、籟籟敲簾風竹。命駕翩然，誰通道、不怕溪山回曲。榻拂凝塵，香籠清宴，塵柄從揮玉。好音聞耳，慰心何啻跫足。猶記一桂專秋，創開殊選，倒峽餘詞力。往事茫茫十換歲，卻共天涯醽醁。已分成翁，翹觀賜帶，上擁通仙錄。休貪泉石，賢臺聞用金築。
漢宮春
作者：程大昌
朝代：宋

萬六千年，是仙椿日月，兩度陽春。根柯不隨物化，那有新陳。戲誇悠久，借時光、驚覺時人。道歷管，階蓂萬換，悠然喚做逡巡。老我百無貪羨，羨天芳壽種，掩冉三辰。謝他流年甲子，已是重輪。人間春狹，只九旬、斗柄標寅。更擬向，椿枝倚數，十分取一為真。
萬年歡
作者：程大昌
朝代：宋

富壽康寧，要三般齊足，方是有福。獻個新詞，不是越誇攙祝。七十古稀今獨。花釵底、髻雲堆綠。那堪更、眼力過人，彩絲穿透珠曲。星辰履階庭玉。對這般景趣，樂勝笙築。更原孫枝袞袞，詵詵續續。解把詩書勤讀。新丹桂、會生舊竹。十年外、又頌生朝，恁時別換腔局。
萬年歡
作者：程大昌
朝代：宋

歲歲梅花，向壽尊畫閣，長報春起。恰似今朝，分外香肥萼韡。雜佩珊珊就列，映藍袂、寶薰擎跽。道這回、屋舍團欒，四時風月桃李。回頭處、無限思。看秋前藥裹，而今鼎匕。須把康強，收作玳筵歡喜。況是鬢雲全綠，頂珈笄、笑陪星履。新年動、定擁新祺，有孫來捧醪醴。
萬年歡
作者：程大昌
朝代：宋

老鈍迂疏，盡世間樂事，不忺不覷。痴向韋編，根究卦爻來處。渾沌包中天地。謝東家、從頭指示。便和那、八八機關，並將匙鑰分付。行年數、六十四。把一年一卦，恰好相擬。妙道生生，既濟還存未濟。身原河圖比似。每演九後，重從一始。待人間、甲子何其，剩書亥字為戲。
萬年歡
作者：程大昌
朝代：宋

秋後花窠，放兩枝三朵，來通芳信。詩眼驚觀，謂是春光倒運。便即移尊就賞，更不惜、黃封赤印。何期道，青女專時，露華忽變霜陣。詩翁笑、但休問。那陽和有腳，駸駸日進。待得灰飛，梅畹果先騁俊。次後連天紅紫，向東風、萬般嬌韻。恁時節，玉勒狨鞍，郊原莫論遠近。
韻令
作者：程大昌
朝代：宋

是男是女，都有官稱。孫兒仕也登。時新衣著，不待經營。寒時火櫃，春裡花亭。星辰上履，我只喚卿卿。壽開八秩，兩鬢全青。顏紅步武輕。定知前面，大有年齡。芝蘭玉樹，更願充庭。為詢王母，桃顆幾時赬。
點絳唇
作者：程大昌
朝代：宋

春草池塘，茸茸短碧通芳信。更饒華潤。不解膏霜鬢。池上詩翁，別帶超遙韻。陽和進。香苞翠暈。物物皆沾分。
沁園春
作者：程東灣
朝代：宋

毓德婺虛，聯輝魁宿，天啟儒英。正仲春蓂階，三留葉秀，曉來蓬矢，六掛門榮。星昴誕蕭，神嵩降甫，怎似今朝記始生。當此際，有滿城和氣，萬井歡聲。龔黃政事勳名。鏡裡文書吏膽驚。況百年經界，於今修復，四賢道學，至此彰明。月對豔陽，日逢初度，紫詔行催覲玉京。黃堂上、壽觴稱處，介福邦民。
沁園春
作者：程正同
朝代：宋

富敵陶猗，才卑賈馬，氣吞曹劉。更妓娛安石，東山名勝，樽盈文舉，北海風流。事冷千年，身兼八子，豪舉伊誰與匹儔。應還笑，為天將降任，未欲東周。優遊。寧久淹留。管蓬矢桑弧志早酬。有棠棣聯芳，庭萱不老，砌蘭擢秀，蟾桂傳秋。要頌椿齡，若將柏葉，婢膝奴顏應合羞。直須是，功名期會，同跨鰲頭。
念奴嬌
作者：程武
朝代：宋

蜀江城遠，想連雲危棧，接天窮處。惆悵煙塵回首地，雙闕觚稜猶故。龍扈星聯，羽林風肅，未放鸞駣去。不堪掩面，淚沾宸袖如雨。底事當日昭陽，吹羌鳴羯，涴卻霓裳舞。三十六宮春滿眼，曾把色嗔香妒。芳草埋情，飛花隕怨，翻被蛾眉誤。畫圖驚見，黯然魂斷今古。
清平樂
作者：程武
朝代：宋

曳雲搖玉。裙蹙秋綃幅。學得琵琶依約熟。貪按雁沙新曲。曲終滿院春閒。清顰移上眉山。心事怕人猜破，折花背插雲環。
傾杯·傾杯樂
作者：程珌
朝代：宋

鑾殿秋深，玉堂宵永，千門人靜。問天上、西風幾度，金盤光滿，露濃銀井。碧雲飛下雙鸞影。迤邐笙歌近笑語，群仙隱隱。更前問訊。墮在紅塵今省。漸曙色、曉風清迥。更積靄沈陰、都卷盡。向窗前、引鏡看來，尚喜精神炯炯。便折簡、浮丘共酌，奈天也、未教酩酊。來歲卻笑群仙，月寒空冷。
六州歌頭
作者：程珌
朝代：宋

向來抵掌，未必總談空。難遍舉，質三事，試從公。記當年，賦得一丘一壑，天鳶闊，淵魚靜，莫擊磬，但酌酒，盡從容。一水西來他日，會從公、曳杖其中。問前回歸去，已笑白髮成蓬。不識如今，幾西風。蒙莊多事，論蝨豕，推羊蟻，未辭終。又驟說，魚得計，孰能通。□□□。嘆如雲罔罟，龍伯啖，眇難窮。凡三惑，誰使我，釋然融。豈是匏瓜者，把行藏、悉俯鴻濛。且從頭檢校，想見迎公。湖上千松。
后筵勾曲
作者：程珌
朝代：宋

天容不老，千龄已祝于尧年；地限无边，四海均闻于舜乐。至和一鼓，万象皆春。上侑清欢，后部献曲。
喜遷鶯
作者：程珌
朝代：宋

少年意氣，腦燕兵胡，虜王區脫。眼底朦朧，腹中空洞，不著曹劉元白。聞道殊科八中，也要彩盧連擲。收拾盡，到如今但有，寸心如鐵。天付，真奇特。口靜神充，雙眼胡僧碧。楚國離騷，唐朝詞學，未信芳塵□歇。結取佳人香佩，截斷兒曹綺舌。歸去也，且斕斑戲彩，好春長日。
喜遷鶯
作者：程珌
朝代：宋

評君誰似，似長松千丈，離奇多節。骨瘦稜稜，文高犖犖，今日□來仙闕。走卒識公容貌，酋虜問公官閥。更史館，一編書多少，頻添勳業。偉絕。今歲別。新綠名孫，又見枝生葉。底事七旬，雙瞳如水，畢竟桂花方發。賜第彤墀秋早，又一瑤樞光潔。故人也，念相逢誰似，鳳池同列。
喜遷鶯
作者：程珌
朝代：宋

去年玉燕，記曾期今歲，瑤光入度。今日都人，從頭屈指，盡是黑頭公輔。爭道一朝語合，誰信千齡際遇。更積雨。曉來晴，洗出琉璃秋宇。笑語。知何許。旆卷青霓，來自鈞天所。道骨仙風，安排頓著，須是人間紫府。要識雲臺高絕，更有鳳池深處。從今數。看千秋萬歲，永承明主。
喜遷鶯
作者：程珌
朝代：宋

一天風露，喜初行彈壓，人間殘暑。金母此時，雲軿先絳，又見樞星光吐。人道鴻濛逢日，可是東方明處。更天上、走王人絡繹，儀鸞瓊醑。聽語。更希舉。試把皇朝、盛事都來數。當日鰲頭，皇扉侍母，綠髮方瞳□□。更有飛鳧王季，往往文星再聚。渾休問，但回班千歲，貂蟬成譜。
壺中天·念奴嬌
作者：程珌
朝代：宋

日躔東井，正輪囷桂影，十分光潔。火令方中符國運，天與非常英傑。犖犖平生，眼空宇宙，綠髮千尋雪。笑談一鎮，單于底事心懾。晚歲佛地功深，人間富貴，五湖煙水闊。誰遣心期事左，須酬滿、麒麟勳業。又也何妨，長生仙籙，已在黃金闕。中原恢拓，要公歸任調燮。
壽皇子·其三
作者：程珌
朝代：宋

皇穹發靈，炎圖中興。
南呂調儀，運叶千齡。
金相玉質，虎步龍行。
親師問道，日進月新。
以是事親，忠孝一忱。
以是格天，昭徹一心。
人之忠佞，事之幾萌。
至則能斷，舉無遁情。
夫是以清明在躬，志氣如神。
綿綿若存，爲天地根。
非道之外，他有長生。
又况秋飲沆瀣，宵見南極。
風雲叶和，海邦寧謐。
楓宸椒禁，兩宮怡愉。
忠厚所根，仁浹閻閭。
願壽多男，洋洋康衢。
天賜玉巵，人歌紫芝。
磐石蘿圖，維熊夢奇。
孔蔓且碩，時萬時億。
壽皇子·其二
作者：程珌
朝代：宋

太初孰元，渾淪蒙密。
彌漫宇宙，一氣沕潏。
孰知是時，無極有極。
天高地下，人生物出。
疇雖未分，易雖未畫。
行乎其間，充滿周悉。
炎黄啟序，姬孔抉機。
陶爲泰和，數千其期。
寫爲六經，萬言具垂。
太史變法，漢唐續維。
迄于我宋，皇皇巍巍。
百代以下，上接農羲。
畏天若臨，視民如傷。
消斥姦佞，登崇雋良。
急將寬兵，我武維揚。
選牧與部，仁風以翔。
節用裕下，根深本强。
身修國治，綱舉目張。
由經而史，自皇而王。
以暨我朝，同此一綱。
天賦高妙，學力深詳。
上而河洛之圖畫，近而我祖之憲章。
貫千古於旦暮，歛一心於混茫。
大哉斯學，夫豈經生學士析解章句而已哉。
寿皇子
作者：程珌
朝代：宋

磊魁晶荧，岁有常期，见于秋分。秋分维何，天高气清。玉蟾吐煇，银汉无声。澄霄一色，万里云平。此时候之，出丙入丁。所出之国，政化和平。人生其时，既寿且宁。矧复前星，以及子星，与之并明。天启休期，应期挺生。太初孰元，浑沦蒙密。弥漫宇宙，一气沕潏。孰知是时，无极有极。天高地下，人生物出。畴虽未分，易虽未画。行乎其间，充满周悉。炎黄启序，姬孔抉机。陶为泰和，数千其期。写为六经，万言具垂。太史变法，汉唐续维。迄于我宋，皇皇巍巍。百代以下，上接农羲。畏天若临，视民如伤。消斥奸佞，登崇隽良。急将宽兵，我武维扬。选牧与部，仁风以翔。节用裕下，根深本强。身修国治，纲举目张。由经而史，自皇而王。以暨我朝，同此一纲。天赋高妙，学力深详。上而河洛之图画，近而我祖之宪章。贯千古于旦暮，敛一心于混茫。大哉斯学，夫岂经生学士析解章句而已哉。皇穹发灵，炎图中兴。南吕调仪，运叶千龄。金相玉质，虎步龙行。亲师问道，日进月新。以是事亲，忠孝一忱。以是格天，昭彻一心。人之忠佞，事之几萌。至则能断，举无遁情。夫是以清明在躬，志气如神。绵绵若存，为天地根。非道之外，他有长生。又况秋饮沆瀣，宵见南极。风云叶和，海邦宁谧。枫宸椒禁，两宫怡愉。忠厚所根，仁浃阎闾。愿寿多男，洋洋康衢。天赐玉卮，人歌紫芝。磐石萝图，维熊梦奇。孔蔓且硕，时万时亿。
寿皇子·其三
作者：程珌
朝代：宋

皇穹发灵，炎图中兴。
南吕调仪，运叶千龄。
金相玉质，虎步龙行。
亲师问道，日进月新。
以是事亲，忠孝一忱。
以是格天，昭彻一心。
人之忠佞，事之几萌。
至则能断，举无遁情。
夫是以清明在躬，志气如神。
绵绵若存，为天地根。
非道之外，他有长生。
又况秋饮沆瀣，宵见南极。
风云叶和，海邦宁谧。
枫宸椒禁，两宫怡愉。
忠厚所根，仁浃阎闾。
愿寿多男，洋洋康衢。
天赐玉巵，人歌紫芝。
盘石萝图，维熊梦奇。
孔蔓且硕，时万时亿。
寿皇子·其三
作者：程珌
朝代：宋

皇穹发灵，炎图中兴。南吕调仪，运叶千龄。金相玉质，虎步龙行。亲师问道，日进月新。以是事亲，忠孝一忱。以是格天，昭彻一心。人之忠佞，事之几萌。至则能断，举无遁情。夫是以清明在躬，志气如神。绵绵若存，为天地根。非道之外，他有长生。又况秋饮沆瀣，宵见南极。风云叶和，海邦宁谧。枫宸椒禁，两宫怡愉。忠厚所根，仁浃阎闾。愿寿多男，洋洋康衢。天赐玉卮，人歌紫芝。磐石萝图，维熊梦奇。孔蔓且硕，时万时亿。
寿皇子·其二
作者：程珌
朝代：宋

太初孰元，浑沦蒙密。
弥漫宇宙，一气沕潏。
孰知是时，无极有极。
天高地下，人生物出。
畴虽未分，易虽未画。
行乎其间，充满周悉。
炎黄启序，姬孔抉机。
陶为泰和，数千其期。
写为六经，万言具垂。
太史变法，汉唐续维。
迄于我宋，皇皇巍巍。
百代以下，上接农羲。
畏天若临，视民如伤。
消斥姦佞，登崇隽良。
急将宽兵，我武维扬。
选牧与部，仁风以翔。
节用裕下，根深本强。
身修国治，纲举目张。
由经而史，自皇而王。
以暨我朝，同此一纲。
天赋高妙，学力深详。
上而河洛之图画，近而我祖之宪章。
贯千古于旦暮，敛一心于混茫。
大哉斯学，夫岂经生学士析解章句而已哉。
寿皇子·其二
作者：程珌
朝代：宋

太初孰元，浑沦蒙密。弥漫宇宙，一气沕潏。孰知是时，无极有极。天高地下，人生物出。畴虽未分，易虽未画。行乎其间，充满周悉。炎黄启序，姬孔抉机。陶为泰和，数千其期。写为六经，万言具垂。太史变法，汉唐续维。迄于我宋，皇皇巍巍。百代以下，上接农羲。畏天若临，视民如伤。消斥奸佞，登崇隽良。急将宽兵，我武维扬。选牧与部，仁风以翔。节用裕下，根深本强。身修国治，纲举目张。由经而史，自皇而王。以暨我朝，同此一纲。天赋高妙，学力深详。上而河洛之图画，近而我祖之宪章。贯千古于旦暮，敛一心于混茫。大哉斯学，夫岂经生学士析解章句而已哉。
念奴嬌
作者：程珌
朝代：宋

嫣然一笑，向燭花光下，經年才見。欲語還羞如有恨，方得東君一盼。天意無情，更教微雨，香淚流丹臉。今朝霽色，笙歌初沸庭院。因是思入東屏，當年手植，遍桃源低岸。失腳東來春七度，辜負芳叢無限。問訊園丁，寧如歸去，細與從頭看。東風獨立，白雲遮斷雙眼。
念奴嬌
作者：程珌
朝代：宋

歸來一笑，尚看看趁得，人間寒食。阿壽牽衣仍問我，雙鬢新來添白。忍見庭前，去年芳草，依舊青青色。西湖雨後，綠波兩岸平拍。天教斷送流年，三之一矣，又是成疏隔。燕子春寒渾未到，誰說江南訊息。玉樹薰香，冰桃翻浪，好個山間景物。這回歸去，松風深處橫笛。
步虛詞·西江月
作者：程珌
朝代：宋

休怪頻年司鑰，仙官長守仙宮。東風未肯到凡紅。先舞雲韶綵鳳。都是一團和氣，故教上苑春濃。群仙拍手過江東。高唱紫芝新頌。
水龍吟
作者：程珌
朝代：宋

道家弱水蓬萊，鯨波萬里誰知得。人間自有，南昌居士，仙風道骨。詩似白星，貌如聃老，風塵挺出。向謫仙家裡，滕王閣畔，飄玉佩、下丹闕。黃髮四朝元老，又誰知、重生綠髮。手提一筆，活人多少，三千功積。已冠文昌，人人瞻望，玉樞躔逼。對新涼、酒頰微紅，宛是一星南極。
沁園春
作者：程珌
朝代：宋

公有仙姿，蒼松野鶴，落落昂昂。論法主長生，仍須極貴，雲臺絳闕，都許尚羊。更憶當年，而今時候，一念功名下帝旁。天分付，使人間草木，盡有春香。人知相法奇龐。又那識、陰功事更長。算毗陵荒政，江東風采，忠文典則，澟澟生光。再歲秦淮，觚稜入夢，帷幄從來在廟堂。公歸去，好平心獻替，人望時康。
沁園春
作者：程珌
朝代：宋

君有新詞，何妨為我，時遣奚奴。看此山大小，風流晉宋，眼中餘子，苦自侏儒。九曲清溪，千枝楊柳，還記新條更有無。春將好，欲從君商略，君意何如。佳人玉佩瓊琚。更胸中、澆灌有詩書。把古人行處，從頭檢點，今人說底，卻不須渠。更上石頭，重登鍾阜，畫作金陵考古圖。頻相見，怕薰風早晚，便隔天隅。
沁園春
作者：程珌
朝代：宋

消得雕欄，也不枉教，車馬如狂。怪元和一事，韓公子者，歸來斫去，玉毀崑岡。為解花嘲，朝來試看，採佩殷霞浥露香。君休怪，算只緣太豔，俗障難降。詩人未易平章。向百卉、雕零獨後裝。看洪爐大器，從來成晚，只須這著，也做花王。況是月坡，花圍一尺，壓盡紛紛瑣細芳。還堪笑，笑龍鍾老鳳，方入都堂。
沁園春
作者：程珌
朝代：宋

玉局仙人，輕帆萬里，送入三吳。怪一舟如葉，元無濁物，依然姑射，滿載冰壺。昔日文君，千言成誦，不識如今記得無。新來也，喜都將分付，一顆驪珠。向來田賦蠲輸。散多少、春風巴與渝。算公家粗了，蓴鱸而已，何妨西子，白髮江湖。印鑄黃金，時來須佩，畢竟人生萬卷書。離情處，正秦淮歲晚，雪意模糊。
沁園春
作者：程珌
朝代：宋

試課陽坡，春後添栽，多少杉松。正桃塢晝濃，云溪風軟，從容延叩，太史丞公。底事越人，見垣一壁，比過秦關遽失瞳。江神吏，靈能脫罟，不發衛平蒙。休言唐舉無功。更休笑、丘軻自厄窮。算汨羅醒處，元來醉裡，真敖假孟，畢竟誰封。太史亡言，床頭釀熟，人在晴嵐杳靄中。新堤路，喜樛枝鱗角，夭矯蒼龍。
沁園春
作者：程珌
朝代：宋

那用招秋，休言推暑，風自薰兮。問誰解當初，識公來處，月明碧落，旆卷青霓。千丈長松，起人生意，凍芋寒瓜空滿畦。還堪怪，怪諸公袞袞，我尚憑泥。須教一舉崔嵬。算人世、功名各有梯。更何須煉鼎，玄霜絳雪，只煩煮茗，水餅冰齏。紫府多仙，招來滿座，公自長生角亢齊。何曾也，有玉麟行地，老鳳梧棲。
燭影搖紅
作者：程珌
朝代：宋

青旆搖風，朱簾漏月黃昏早。蓬山萬疊忽蜚來，上有千燈照。和氣祥煙繚繞。映瓊樓、五雲縹緲。青裙縞袂，亂吹繁弦，九衢歡笑。元是琴堂，十分管領春光到。手移星宿下人寰，招客來仙島。通道邦人見少。彷佛似、皇都春好。明年只恐，鰲山扈從，隨班清曉。
謁金門
作者：程珌
朝代：宋

煙漠漠。醉裡看春都錯。過了清明遲一著。牡丹重約摸。曉日漸明簷角。天與芳辰難卻。駐得韶華元有藥。桃源誰共約。
醉蓬萊
作者：程珌
朝代：宋

望皇都清曉，瑞日祥煙，洞開閶闔。一朵紅雲，映重瞳日月。萬歲山高，九霞杯暖，正想宸遊洽。絕塞庭琛，重闈天笑，年年仙闕。韶鳳徘徊，蒲魚演漾，鎬酒恩濃，龍蟠建業。玉琢麟符，分付人中傑。奠國安民，持將祝壽，樂作君臣悅。看取頭廳，押班稱賀，明年天節。
醉蓬萊
作者：程珌
朝代：宋

算千葩百卉，誰伴東風，早春時候。唯有江梅，在人間長久。雪後霜前，衝涉多少，尚精神如舊。歲歲年年，酴酥飲了，便為公壽。更向尊前席上，細看人與梅花，稜稜爭瘦。桃李漫山，都落芳塵後。和氣滿身，參調玉弦，表天然孤秀。來歲今朝，星闈霧閣，一卮春酒。
醉蓬萊
作者：程珌
朝代：宋

記蟾宮桂子，撒向人間，如今時候。□□□□，□□□□□。白下長幹，亂灘橫笛，想昔遊依舊。大海一漚，千年一息，誰稱彭壽。開遍門前丹蕊，漸西風入東籬，釀成仙酒。□□□□，□□□□□。卓筆雞籠，懸天寶蓋，占斷宣徽秀。來歲清苕，公家事了，斑衣藍綬。
錦堂春·錦堂春慢
作者：程珌
朝代：宋

最是元來，苦無風雨。只恁匆匆歸去。看遊絲、都不恨，恨秦淮新漲，向人東注。醉裡仙人，惜春曾賦。卻不解、留春且住。問何人、留得住。怕小山更有，碧蕪春句。
木蘭花·玉樓春
作者：程節齋
朝代：宋

瑤池開宴後，問甚處、賦蟠桃。有砌底芝蘭，澗邊蘋藻，淑德方高。閨中秀、林下氣，是尋常空委蓬蒿。相映魚軒黃綬，行膺鸞錦金羅。自慚半子誤恩多。所祝意如何。願臺星旁映，壽星齊照，樂自陶陶。芝田閬風何在，但從今、歲歲此高歌。敬上一卮為壽，神仙九醞香醪。
木蘭花慢
作者：程節齋
朝代：宋

西風吹昨夢，直飛上、廣寒宮。見絳節霓旌，常娥延佇，玉立雙童。殷勤桂枝分付，卻為言、當日有仙翁。謫墮人間幾載，只今恰掛桑蓬。佳音未返碧樓空。青鳥耗難通。聞洞府已成，南州占斷，皓月光風。前期十日佳席，倩一言、為寫此清衷。三島十洲佳致，奈何攜近塵籠。
沁園春
作者：程節齋
朝代：宋

三百篇詩，三十六篇，以祈壽言。惟上天所佑，錫之君子，中心豈弟，蓋有仁存。允矣我公，韋平世胄，學問於茲有本原。臨民處，看精神秋徹，氣宇春溫。由來淑景中分。第一日桑弧掛左門。是賦受不凡，仁而宜壽，笑渠諂子，徒費辭繁。命匪在天，算非由數，我只把公心地論。從今去，管亟登槐棘，福遍乾坤。
沁園春
作者：程節齋
朝代：宋

自古人言，慶在子孫，端有由來。看長庚孕李，昴星佐漢，福從人召，瑞自天開。曾憶當年，乃翁熊夢，豈在區區春祀禖。祗憑個、仁心積累，厚德栽培。天工信巧安排。試說與君當一笑哉。記年時此際，嗷嗷萬口，俾之粒食，活及嬰孩。歲始星周，事還好在，故遣麒麟出此胎。何須問，是興宗必矣，業廣基恢。
沁園春
作者：程節齋
朝代：宋

髧彼兩髦，未幾見兮，突而弁兮。記昔年犀玉，奇資秀質，今朝簪佩，豐頰修眉。滿面春風，一團和氣，發露胸中書與詩。人都羨，是君家駒子，天上麟兒。畫堂人物熙熙。會簪履雍容舉慶宜。看筮日禮賓，陳鍾列俎，三加致祝，一獻成儀。綠鬢貂蟬，朱顏豸角，早有君臣慶會期。榮冠帶，看綬懸若若，印佩累累。
清平樂
作者：程節齋
朝代：宋

吾家三母。先後相為壽。管領諸郎盡明秀。都是婺女星宿。華筵今日居先。適逾甲子周天。敬以莊椿為祝，舉觴我願年年。
水龍吟
作者：程霽巖
朝代：宋

夏秋晦朔之間，伊誰為作交承主。顒昂仙伯，挺生此日，賓涼餞暑。絳縣老人，問將甲子，恰今歲數。舉香山晏會，才先一載，愚深幸、獲叨預。何以壽君初度。願朱顏、年年如許。棘棲鸞鳳，瑞浮鸂鶒，爭如燕處。雙桂漸香，靈椿好在，福全九五。向畫堂深處，不妨重按，舊時歌舞。
念奴嬌
作者：竊杯女子
朝代：宋

桂魄澄輝，禁城內、萬盞花燈羅列。無限佳人穿繡徑，幾多妖豔奇絕。鳳燭交光，銀燈相射，奏簫韶初歇。鳴鞘響處，萬民瞻仰宮闕。妾自閨門給假，與夫攜手，共賞元宵節。誤到玉皇金殿砌，賜酒金盃滿設。量窄從來，紅凝粉面，尊見無憑說。假王金盞，免公婆責罰臣妾。